religion, church, news, L-Evanġelju tal-Jum

Qari tal-jum

L-Ewwel Qari: Rum 8, 31b-39

L-Evanġelju: Lq 13, 31-35

Dak il-ħin stess resqu fuq Ġesù xi Fariżej u qalulu: "Mur, itlaq minn hawn, għax Erodi jrid joqtlok".

U hu qalilhom: "Morru għidulu lil dak il-volpi: "Ara, jiena nkeċċi x-xjaten u nfejjaq il-mard illum u għada, u fit-tielet jum nasal fit-tmiem tiegħi.

Madankollu llum u għada u pitgħada jeħtieġli nissokta t-triq tiegħi, għax ma għandux ikun li profeta jinqered barra minn Ġerusalemm".

Ġerusalemm!

Ġerusalemm!

Int li toqtol il-profeti u tħaġġar il-messaġġiera li jibgħatlek Alla; kemm ridt niġbor lil uliedek bħalma l-qroqqa tiġbor il-flieles tagħha taħt ġwenħajha, u int ma ridtx!

Ara, darkom għad iħalluhielkom ħerba!

U ngħidilkom, li m'intomx se terġgħu tarawni sa dakinhar li tgħidu: "Imbierek min ġej f'isem il-Mulej!"".

L-Evanġelju tal-jum: 31 ta' Ottubru


religion, church, news, Gwida għall-Films

Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Erin Bell, detektiv, tippreżenta ruħha f'xena fejn seħħ delitt ta' raġel b'madwaru dollari mtebbgħin b'inka vjola.

Il-pulizija jgħidulha li l-każ kien afdat f'idejhom, iżda hi tgħidilhom li hi kienet taf min kien wettaq id-dellitt.

Il-qagħda ta' saħħitha kienet turi li kienet mifluġa.

Lura lejn l-uffiċċju, fuq id-desk, issib envelop li fih ikun hemm dollaru Amerikan imtebbgħa b'inka vjola.

Erin, irrabjata, tmur fl-uffiċċju tal-FBI fejn hemm tkellem lil Gil Lawson li darba kien is-supervisor tagħha.

Hi tirsisti miegħu li tixtieq tkun taf minn fejn kien ġie dak l-envelop u turi interess kbir biex issir taf.

Fi flashback, Erin tiltaqa' ma' Chris meta huma t-tnejn intbagħtu, bħala aġenti bil-moħbi, biex jinfiltraw gang ta' ħallelin li kienu qegħdin jisirqu l-banek.

Biex ma jagħtux fil-għajn, it-tnejn ippużaw bħala maħbubin.

Lura fil-preżent, Erin tiltaqa' ma' Toby, wieħed mill-gang, ħabsi, iżda kif wasal biex imut, kien jinsab lura d-dar.

Erin tirsisti miegħu li jgħidilha fejn kien jinsab Silas, il-mexxej tal-gang.

Toby jinfurmah, wara insistenza, li jkun aħjar li tfittex lil Arturo, membru ieħor tal-gang u li kien jinsab maħrub u mistoħbi fi knisja fejn kien jipprovdi b'xejn għajnuna legali lill-fqar.

Sadanittant, Erin tintebaħ li t-tifla tagħha, Shelby, tfajla taħt l-età, tinsab f'kumpanija ħażina fosthom Jay, li tgħid li kienet tħobbu.

Erin tinforma lil Ethan, l-eks-maħbub tagħha u li kien jieħu ħsiebha, li hemm bżonn ikun aktar attent, xi ħaġa li hi stess ma kienitx qegħda tagħmel.

L-għada tiltaqa' ma' Arturo li nfurmah li Silas kien jinsab taħt il-ħarsien tal-avukat DiFranco li kien qiegħed jgħinu biex jieħu f'idejh il-flus kollha li kien akkwista mis-serqiet li kien wettaq.

Erin tmur fid-dar lussuża tal-avukat DiFranco fejn tgħidlu li kienet taf li hu kien li qiegħed jipproteġi lil Silas.

DiFranco, bla ħniena, jgħidilha b'disprezz li kien kollu ħtija tagħha dak li kien ġara waqt is-serqa fil-bank meta hi u Chris kienu undercover

jieħdu sehem fis-serqa.

X'jiġri minn hawn?

Għaliex Erin kienet qegħda tiġri wara Silas?

Film Amerikan dramm/kriminali u mimli tensjoni, taħt id-direzzjoni ta' Karyn Kusama u kitba ta' Phil Hay u Matt Manfredi.

Minħabba vjolenza, qtil aħrax, kliem goff kif ukoll tema ta' vendetta, ikun tajjeb li l-film jarawh il-kbar biss.

Destroyer


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Johannes "Jojo" Betzler, tfajjel ta' għaxar snin, jghix m'ommu Rosie fi żmien meta l-Ġermanja kienet maħkuma minn Nażismu qrib it-tmiem tat-Tieni Gwerra Dinjija.

Missieru kien qiegħed iservi bħala suldat fuq il-Front Taljan għalkemm f'dawn l-aħħar xhur kienu tilfu kull kuntatt miegħu.

Inge, oħtu l-kbira mietet reċentement bl-influwenza.

Il-ġingostiku Jojo kien spiss jitkellem ma' Adolf Hitler, ħabib immaġinarju iżda b'verzjoni ta' tifel li kien.

Jojo u l-ħabib tiegħu Yorki daħlu jieħdu sehem f'kamp ta' taħriġ fil-Deutches Jungvolk Hitler Youth immexxi mill-Kaptan Wehrmacht Klenzendorf.

Meta Jojo ġie ordnat biex joqtol fenek minn xi żagħżagħ tal-moviment Hitler Youth, Jojo ma kellux il-qalb li jagħmel dan u waqt li ħalla l-fenek jaħrab, hu telaq jibki hekk kif it-tfal kollha tal-kamp bdew jgħajruh "Jojo Rabbit".

Wara diskursata ta' ħbieb ma' Adolf Hitler, Jojo jmur lura u hemm jitfa'

Shielhandygranate

mingħajr permess b'riżultat li din splodiet qrib riġlejh u weġġagħtu sew.

Wara li Jojo rkupra, Rosie titlob lil Klenzendorf biex jerġa' jagħti ċans ieħor lit-tifel tagħha.

Klenzendorf iħalli lil Jojo jagħmel biċċa xogħol sempliċi billi jqassam xi fuljetti propagandisti u fl-istess waqt jiġbor ruttam biex jgħin fl-isforzi għal-gwerra.

Jum wieħed, Jojo sab ruħu waħdu fid-dar u jiskopri li fid-dar, bil-moħbi, kienet qegħda tgħix Elsa Kerr, teenager Lhudija li darba wkoll kienet ħabiba fl-iskola m'oħtu.

Jojo jhedded lil Elsa li sejjer jikxifha mal-Gestapo iżda hi twiddbu li jekk jagħmel hekk ommu tiġi mixlija li kienet kompliċi u tinqatel mill-Ġermaniżi.

Għalhekk Jojo jaqbel li jgħinha biex tkun imħarsa iżda bil-kundizzjoni li hi tgħinu biex jikteb ktieb fuq "Sigrieti Lhud" għal Klenzendorf.

Elsa tilgħab il-logħba tiegħu billi tħarriflu stejjer fuq il-qawwa tal-Lhud.

Jojo juri l-għadab tiegħu m'ommu għalkemm qatt ma jgħidilha li hu kien sar jaf fuq Elsa.

Darba waħda Jojo jara fit-triq lill-ommu tqassam karti kontra n-Nażisti.

X'jiġri iżda meta ftit wara l-Gestapo jagħmlu żjara fid-dar fejn Jojo kien jinsab waħdu, b'Elsa mistoħbija fis-sular ta' fuq?

Sadanittant x'kien ġara' minn ommu Rosie?

Fim Amerikan, dramm, kummiedja u satirika, taħt id-direzzjoni ta' Taika Waititi u msejjes fuq il-ktieb

ta' Christine Leumen.

Minħabba li xi xeni jistgħu jimpressjonaw, ikun tajjeb li l-film jarawh dawk li għalqu l-ħmistax-il sena.

Jojo Rabbit


Il-Preżentazzjoni tal-Verġni Marija

Qari tal-jum

L-Ewwel Qari: Żak 2, 14-17

Salm: Lq 1:46-55

L-Evanġelju: Mt 12: 46-50

F'dak iż-żmien: Kif Ġesù kien qiegħed ikellem lin-nies, ġew ommu u ħutu, waqfu barra u fittxew li jkellmuh.

Xi ħadd qallu: "Ara, ommok u ħutek qegħdin barra ifittxu li jkellmuk."

Iżda hu wieġeb lil dak li kellmu, u qallu: "Min hi ommi?

U min huma ħuti?"

Imbagħad medd idu lejn id-dixxipli tiegħu u qal: "Dawn, ara, huma ommi u ħuti.

Għax kull min jagħmel ir-rieda ta' Missieri li hu fis-smewwiet, dak huwa ħija, u oħti, u ommi."

L-Evanġelju tal-jum: 21 ta' Novembru


Direttur:

Ħin Tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Judy Garland, twieldet fl-10 ta' Ġunju 1922, bl-isem ta' Frances Ethel Gumm.

Mill-bidu nett, hi wriet talent eċċezzjonali bħala kantanta u attrici.

Bħala żagħżugħa rċeviet Academy Award, Golden Globe Award u Special Tony Award.

Fl-1961, kienet l-ewwel mara li rebħet l-unur ta' Grammy Award għal Album tas-Sena meta rrekordjat ġewwa Carnegie Hall.

Bħala teenager

bdiet il-karriera tagħha ma' żewġ ħutha bniet u fi ftit żmien, iffirmat mal-Metro-Goldwyn-Mayer.

Judy baqgħet magħrufa l-aktar għall-parti li ħadmet fis-sena 1939 fil-film: The Wizard of Oz fil-karattru ta' Dorothy Gale.

Ħadmet spiss ma' Micky Rooney u Gene Kelly.

Sfortunatament, wara karriera bħala attriċi għal ħmistax-il sena mal-MGM, kellha ttemm il-kuntratt li kellha minħabba problemi personali li ma għenux biex tkompli tagħti sehemha fil-films.

Iżda Judy baqgħet tibbrilla fil-karriera tagħha bħala kantanta u attriċi.

Hi baqgħet magħrufa għas-sehem li tat fid-dinja tal-ispettaklu u wara mewta ġiet imfakkra meta rebħet il-Grammy Lifetime Achievement Award.

Il-film Judy, jeħodna fix-xitwa tas-sena 1968 meta Judy tasal ġewwa Londra biex għal ħames ġimgħat sħaħ tagħti kunċerti li, bil-wisq qabel, il-biljetti għad-dħul kienu nbiegħu kollha.

Judy Garland rebħet il-qlub tal-poplu Ingliż bil-wisq qabel għall-ħiliet tagħha.

Għalkemm iż-żmien kien qiegħed jagħmel tiegħu, it-talenti li kellha ma naqsu qatt.

Sfortunatament iżda, Judy kellha numru ta' problemi li kellha tħabbat wiċċha magħhom fosthom il-problema taż-żewġ itfal li kellha mir-raba' raġel u li dan offra oppożizzjoni qawwija biex il-kustodja tagħhom iżżommha hu.

Din il-problema ma għenitx lil Judy u spiċċat tieħu l-pilloli biex tikkalma barra wkoll li nfexxiet fix-xorb.

Hi kellha wkoll taċċetta l-programm kollu mħejji ghaliha mill-manager taghħa għal żjara ġewwa Londra.

Judy ma naqsitx ukoll li tibda relazzjoni romantika ma' Mickey Deans li ftit wara kellu jsir il-ħames raġel tagħha.

X'jiġri fl-aħħar taż-żjara tagħha ġewwa Londra?

Film Brittaniku – Amerikan, bijografija taż-żjara li Judy Garland għamlet ġewwa Londra fl-aħħar snin tal-karriera tagħha.

Il-film hu taħt id-direzzjoni ta' Rupert Goold, adattat minn dramm bl-isem 'End of the Rainbow' ta' Peter Quilter.

Dawk li jiftakru din il-kantanta u attrici għandhom jieħdu pjaċir bil-film.

Minħabba xi xeni ta' abbuż mill-alkoħol kif ukoll ta' droga, ikun tajjeb li l-film jarawh dawk li għalqu t-tnax -il sena.

Judy


Qari tal-jum

L-Ewwel Qari: Sir 5, 1-10

Salm: 1, 1-2.3.4 u 6

L-Evanġelju: Mk 9, 41-50

F'dak iż-żmien, Ġesù qal lid-dixxipli tiegħu: "Min jagħtikom tazza ilma x'tixorbu għax intom tal-Messija, ngħidilkom is-sewwa li ma jibqax mingħajr il-ħlas tiegħu.

Imma min jagħti skandlu lil wieħed minn dawn iċ-ċkejknin li jemmnu fija, ikun jaqbillu jekk jorbtulu ma' għonqu ġebla tat-tħin minn dawk li jdawru l-ħmir u jixħtuh fil-baħar.

U jekk idek hija għalik okkażjoni ta' dnub, aqtagħha barra; jaħbatlek aħjar li tidħol b'id waħda fil-ħajja, milli tmur b'idejk it-tnejn fl-infern, fin-nar li ma jintefiex.

U jekk riġlek hu għalik okkażjoni ta' dnub, aqtgħu barra; jaħbatlek aħjar li tidħol b'riġel wieħed fil-ħajja, milli tinxteħet b'riġlejk it-tnejn fl-infern.

U jekk għajnek hi għalik okkażjoni ta' dnub, aqlagħha barra; jaħbatlek aħjar li tidħol b'għajn waħda fis-Saltna ta' Alla milli tinxteħet b'għajnejk it-tnejn fl-infern, fejn id-dud tagħhom ma jmutx u fejn in-nar ma jintefiex.

Għax kulħadd ikun immellaħ bin-nar.

Tajjeb il-melħ; iżda jekk il-melħ jaqta', biex terġgħu tagħtuh it-togħma tiegħu?

Fittxu li jkollkom melħ fikom infuskom u li tgħixu fis-sliem bejnietkom".

L-Evanġelju tal-jum: 28 ta' Frar


Direttur:

Ilħna:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Film Amerikan, animat komputerizzat u kummiedja ħelwa taħt id-direzzjoni ta' Chris Renaud u kitba ta' Brian Lynch.

L-ewwel film li kien ħareġ fl-2016:

kien għamel suċċess kbir tant li kien daħħal madwar $875 mad-dinja kollha.

Il-film:

jesplora l-ħajja emozzjonali tal-pets li ħafna nies irabbu fid-djar tagħhom b'għożża kbira.

Il-film ukoll iwieġeb mistoqsija li ħafna jsaqqsu:

Xi jkunu qegħdin jagħmlu l-pets tagħna meta aħna nkunu barra minn djarna

Il-film ilaqqagħana ma' numru minn dawn il-pets li konna iltqajna magħhom fl-ewwel film.

Fost dawn insibu lil Max, li hu Jack Russel Terrier; sieħbu Duke, kelb kbir kannella, Newfoundland mix u li jgħix ma' Max; Snowball, fenek abjad; Gidget, Pomeranian bajda li hi l-ħabiba tal-qalb ta' Max; Daisy, Shih Tzu; Chloe, qattus oħxon griż li ma tantx iħobb jiċċaqlaq minn postu u Pops, Basset Hound imdaħħal fi żmien u li sfortunatament hu pparaliżżat miż-żewġ saqajn ta' wara.

L-istorja tibda hekk kif Katie li kienet trabbi lil Max u lil Duke tiżżewweġ u jkollha tifel Liam.

Dan il-fatt iġib bidliet kbar għal Katie, iżda wkoll joffri sfidi serji lil Max li jibda jkun wisq protettiv għat-tifel Liam.

Jibda jara periklu kull fejn ikun u kull fejn iħares.

Fuq vaganza, barra fil-kampanja, f'razzett tal-familja, Katie tiddeċiedi li tieħu l-familja kollha, b'Liam u żewġt iklieb għal ftit jiem ta' mistrieħ.

Hawn, il-qagħda ta' Max tinbidel xi ftit għaliex isib lil Rooster, il-kelb Welsh Sheepdog, li kien jgħix fir-razzett, itih xi ftit pariri biex ma joqgħodx jinkwieta fuq xejn.

Minbanda l-oħra, Gidget, il-ħabiba tal-qalb ta' Max tagħmel ħilitha biex isalva l-iktar ġugarrell li kien għal qalb Max.

Dan il-ġugarrell sab ruħu ġewwa appartament mimli qtates.

Sadanittant, Snowball ukoll sab ruħu f'missjoni delikata u diffiċli ħafna biex isalva tigra żgħira bajda, bl-isem ta' Hu, milli tispiċċa fiċ-ċirku mmexxi minn-nies krudili.

Tgħid jirnexxielhom, Gidget u Snowball iwettqu l-missjoni li daħlu fiha b'suċċess?

Film ħelu ħafna bi storja tajba u li għandu jogħġob lit-tfal kif ukoll lill-kbar li jħobbu dawn it-tip ta' films animati.

The Secret Life of Pets 2


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

L-istudenti ta' St. Bernadette's Primary School ġewwa Coventry, fuq l-inizjattiva ta' Mrs Keen, il-kap tal-iskola, bdew iħejju ruħhom biex jieħdu sehem għall-unur ta'

Mr Johnson, l-għalliem tagħhom, għalkemm fil-bidu ħass li l-biċċa xogħol afdata f'idejh ma kenitx faċli, ra li t-tfal tal-klassi, daħlu għaliha b'entużjażmu kbir.

Biex Mr Johnson jagħmel kuraġġ, Mrs. Keen ħalliet lil Jerry Poppin jghinu fit-tħejjija għal Rock Opera li kienu bi ħsiebhom itellgħu għall-Milied, bl-isem ta'

Jerry kien l-oppost ta' Mr Johnson, mimli ħajja, kollu ċajt u barra minn hekk kellu wkoll talent mhux biss mużikali iżda wkoll kien jaf jqajjem entużjażmu fost l-istudenti.

Waqt it-tħejjija, l-kap tal-iskola introduċa lill-klassi lil Doru, tifel Sirjan li ftit jiem qabel, flimkien ma' missieru u xi Sirjani oħra daħlu fl-Ingilterra bil-moħbi.

Sfortunatament, hekk kif niżlu minn fuq id-dinghy, Doru nfired minn missieru u sab ruħu ġewwa Coventry waqt li missieru u sħabu spiċċaw f'belt oħra.

Doru b'xorti tajba jsib lil Miss Shelly,

li tieħu ħsiebu u anke ssiblu, għal ftit ġimgħat, familja biex tieħu ħsiebu sakemm jinstab missieru.

Doru għalkemm kien xi ftit konfuż, malajr għamel ħbieb mal-istudenti tal-iskola li mill-ewwel tawh merbħa u aċċettawh fosthom.

Waqt il-tħejjija, l-kap tal-iskola anke ħasbet biex takwista s-servizzi ta' Emmanuel Cavendish li kien kiseb fama bħala attur u kantant.

Il-problema kienet li fil-passat, Cavendish ma kienx jaħmel lil Jerry u spiss kien ikollhom xi tilwima.

Jerry sadanittant, kien ha interess kbir f'Doru u beda jagħmel minn kollox biex dan it-tifel sfortunat jikseb ftit kunfidenza.

Jerry anke jirnexxilu jinkoraġġixxi ħbiberija speċjali ma' Barnaby, tifel li kien ġej minn familja sinjura ħafna iżda li sfortunatament, il-ġenituri ma tantx kellhom ħin għalih.

Barnaby kien qiegħed jiġi mrobbi minn nanny.

Doru jsib f'Barnaby ħabib sinċier u darba anke ħadu miegħu fid-dar lussuża li kien jgħix fiha.

Sadanittant, x'kien sar minn missier Doru?

Tgħid ir-Rock Opera: Nativity Rocks tkun suċċess?

Film Ingliż, kummiedja mużikali, taħt id-direzzjoni u kitba ta' Debbie Isitt.

Għalkemm ir-Rock Opera: Nativity Rocks mhux fidila wisq mal-istorja kif nafuha aħna, iżda nżammet qrib ħafna għal dak li smajna għal tant snin.

Hi kummiedja ħelwa u b'mużika rock li għandha togħġob lil kulħadd.

Nativity Rocks


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Roy Courtnay brikkun mill-kbar, kien jixmoq il-flus minn fuq dahar ħaddieħor meta dawn kienu jiġu ngannati u jagħtuh aċċess għall-finanzi tagħhom.

Dan kien jagħmlu flimkien ma' Vincent, sieħeb tiegħu li kien jagħmilha ta' accountant tiegħu.

L-aħħar mira li kellu dan l-aħħar kienet Betty McLeish, fl-imgħoddi kienet għalliema tal-istorja ġewwa Oxford.

Betty kienet tilfet ir-raġel tagħha sena qabel u kellha mfaddlin madwar żewg miljun lira Sterlina.

Meta bdiet il-kuntatt miegħu permezz ta'

chatting fuq il-kompjuter, wara ftit żmien ftehmu li jiltaqgħu fuq kikkra te'.

Ma damux ma saru ħbieb tal-qalb.

Betty wara ftit taż-żmien jiltaqgħu, stqarritlu li hi kienet tbati minn serje ta' attakki ta' puplesija u li setgħu f'qasir żmien iwassluha għal mewt.

Roy jirnexxilu jimmanipula lil Betty biex jibda jgħix magħha bl-iskuża tal-kundizzjoni f'saħħitha.

Ma damx ukoll ma pperswadiha biex tiftaħ kont bankarju flimkien miegħu billi ipperswadiha li hemm ċans li tkabbar il-kapital li kellha.

Dan għamlu bil-ħsieb li hu jieħu l-flus kollha tagħha f'ħajjitha jew wara mewtha.

Waqt vaganza fl-Ewropa flimkien, il-pjan tiegħu deher li kien sejjer jisfaxxa meta n-nepuiti tagħha, Steven, irrivelalha li 'Roy Courtnay' kien miet fl-1948 meta dan kien qiegħed jimxi wara l-passi ta' ex-Nażista.

Roy iżda meta Betty ikkonfrontatu, spjegalha li attwalmet hu kien Hans Taub, is-suldat Ġermaniż li kien qiegħed jakkumpanja lil Roy meta dawn marru biex jarrestaw lin-Nażiżta.

Roy stqarr li ħa l-identità bħala Roy Courtnay biex hekk ikun jista' joħroġ mill-Ġermanja u jibda ħajja ġdida b'dak l-isem.

Betty dehret li aċċettat l-ispjegazzjoni li Roy taha.

It-trasferiment tal-kapital li kellha Betty ġie ttrasferit u nagħqad ma' dak ta' Roy u dan sar quddiem Vincent, is-sieħeb tieghu.

Issa li Roy ġab dak li xtaq, ftit jiem wara ġab skuża li kellu jallarga għal xi jiem.

B'xorti ħażina għalih, ħalla il-basket sakemm mar fil-kċina.

X'ġara minn hawn u kif Roy ġie moqli b'żejtu stess?

Lestu ruħkom għal sorpriża kbira li qatt ma kontu tobsru ser tiġri!

Film eċitanti ħafna taħt id-direzzjoni ta' Bill Condon u kitba ta' Jeffrey Hatcher.

Hu veru każ ta' kif jgħid il-Malti li l-gideb għomru qasir u li l-ġarra ġejja u sejra fl-aħħar tinkiser.

Minħabba t-tema tad-dramm fejn tidħol vendetta, ikun tajjeb li l-film jarawh dawk li għalqu l-ħmistax -il sena.

The Good Liar


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Earl Stone, anzjan ta' disgħin sena u veteran tal-Gwerra tal-Korea, ħadem għal żmien twil fl-ortikultura, jkabbar il-fjuri.

Dan għamlu b'detriment lejn Mary, martu u Iris, bintu meta naqas li jtihom attenzjoni tant li anke fit-tieġ ta' bintu, falla li jkun preżenti.

Preżentament, Earl kien jinsab fallut.

Ma kellux aktar x'jagħmel ħlief li jagħlaq in-negozju u jissensja l-ftit ħaddiema li kienu jaħdmu miegħu.

Fi bżonn kbir għal flus, sab l-opportunità li jsir "

", jittrasporta l-kokaina madwar Illinois għall-kartell Messikan ta' droga.

Minħabba li hu kellu ż-zmien, u storja kriminali nadifa, u kien ukoll sewwIeq prudenti ta' vann żgħir, Earl ġie fdat b'ammont kbir ta' droga biex jeħodha bil-vann tiegħu minn post għal ieħor.

Ghal kull missjoni li kien jwettaq, kien jitħallas tajjeb, tant li bil-flus li daħħal fl-ewwel kunsinni ta' droga li kien wassal, xtara vann ġdid, aktar modern minn dak li kellu.

Bis-suċċess tal-ewwel kunsinni, li ma ġibdu l-ebda attenzjoni tal-awtoritajiet, Earl beda jġorr kunsinni akbar ta' kokaina.

Bil-flus li daħħal għen biex jiġi renovat il-VFW, post tal-lokal fejn kienu jiltaqgħu l-veterani tal-gwerra u anke ħallas għall-edukazzjoni u t-tieġ ta' Ginny, it-tifla ta' bintu Iris li kienet kisritha miegħu.

Earl ukoll sar ħabib tal-membri tal-kartell li bdew isejjħulu "Tata" (nannu).

Sadanittant, l-Amministrazzjoni għall-Infurzar tad-Droga (DEA) permezz ta'

taħt it-tmexxija ta' Colin Bates, megħjun mill-aġenti Trevino u Brown kienu qorbu ħafna biex isibu tarf ta' dan it-traffikar tad-droga minn Illinois lejn Chicago.

Fil-kartell tqum tensjoni kbira meta l-leuitenant joqtol kiesaħ u biered lil Laton, il-boss tal-kartell u jordna li jinżamm aktar kontroll u għajnejhom miftuħa fuq Earl.

Waqt li Earl ikun qieghed jitraffika kunsinna kbira ta' droga lejn Chicago, isir jaf li Mary, l-eks martu kienet marida serjament.

Earl jiddeċiedi li jipposponi dak li kien qiegħed jagħmel u jmur biex jirrikonċilja ruħu magħħa.

X'jiġri minn hawn?

Film Amerikan, taħt id-direzzjoni ta' Clint Eastwood, li ukoll jaħdem il-parti prinċipali fil-film.

Il-kitba hi ta' Nick Schenk, imsejjes fuq artiklu li deher f'

: "The Sinaloa Cartel's 90-Year-Old Drug Mule" minn Sam Dolnick.

Minħabba t-traffikar tad-droga bla kuxjenza ta' xejn, qtil aħrax, kliem goff u mġieba xejn korretta ta' sess, ikun tajjeb li l-film jarawh il-kbar biss.

The Mule


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

wara l-Battalja ta' Crait,

Kylo Ren jakkwista l-pjan

u jivvjaġġa lejn il-pjaneta Exegol.

Hawn isib Palpatine bil-ħsara iżda li jiżvela li hu kien ħoloq Snoke bħala pupazz biex jagħti bidu għall-Ewwel Ordni.

Palpatine wkoll jikxef l-armada sigrieta ta'

li biha kien sejjer joħloq Imperu Galaktiku ġdid.

Palpatine jitlob ukoll lil Kylo biex isib lil Rey li kienet qegħda tkompli t-taħriġ tagħha taħt il-Ġeneral Leia.

Sadanittant, Finn, Poe u Chewbacca jirnexxielhom jieħdu l-informazzjoni li Kylo kien sab minn

fil-First Order.

Dawn jiġu attakkati f'nasba minn ġellieda TIE, iżda jirnexxielhom jaħarbu u jmorru lura lejn il-bażi li kienu waqqfu r-Reżistenza.

Wara li jsir jaf li Palpatine kien ġie lura, Rey isib nota li Luke Skywalker kien ħalla warajh.

Rey, Poe, Finn, Chewbacca, BB-8, C-3PO jitilqu lejn Passanna biex hemm jagħmlu kuntatt li sar jaf bih Luke.

Rw-D2 iżda baqa' hemm ma' Leia.

Ġewwa Passanna, jiltaqgħu ma' Lando Calrissian li jfehemhom li hu u Luke kienu sabu prodott artifiċjali f'lokal fid-deżert.

Kylo jsir jaf fejn Rey kienet tinsab u għalhekk imur lejn Passanna mal-Kavallieri ta' Ren.

Rey u oħrajn isibu l-fdal tal-qatttiel Sith, il-vapur tiegħu kif ukoll l-istallett li fuqu kien hemm il-kitba Sith.

C-3PO ma kienx kapaċi jinterpreta l-kitba għax ma kienx programmat għalhekk.

Sadanittant, Rey tħoss li Kylo kien qribha u għalhekk tmur biex tikkonfrontah.

L-Ewwel Ordni jaqbdu l-

, lil Chewbacca u l-istallett.

Rey tittanta ssalva lil Chewbacca iżda aċċidentalment teqred il-vettura tal-Ewwel Ordni, b'Chewbacca ġewwa fiha.

Il-grupp jaħrab permezz tal-vapur tal-qattiel b'qalbhom sewda li Chewbacca kien miet fl-ispluzzjoni.

Poe jissuġġerixxi li jmorru lejn Kijimi biex isiru jafu x'kien jgħid it-test ta' fuq l-istallett.

Dan għamluh permezz tal-memorja ppreservata ġewwa C-3PO.

Din l-informazzjoni pprovdit koordinati għal pjan Wayfinder fuq Endor li fl-aħħar kellha twassalhom fil-lokal tal-Palpatine.

Rey min-naħa tagħha tħoss li Chewbacca kien għadu ħaj u għalhekk il-grupp jorganizza missjoni biex isalvawh.

X'jiġri minn hawn?

Film Amerikan taħt id-direzzjojni u kitba ta' J. J. Abrams.

Hu t-tielet film minn tlieta:

Dan hu l-aħħar episodju:

mimli azzjoni u li żgur għandu jogħġob lil dawk li jħobbu dawn it-tip ta' films.

Star Wars: The Rise of Skywalker


Direttur:

Ħin tal-Film:

Maħruġ minn KRS Releasng Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Fl-1975, Jean Grey, tifla ta' tmien snin, bla ma xtaqet, użat il-qawwa li kellha ta' telekinesis b'riżultat li kkawżat inċident stradali fatali li fih mietu l-ġenituri tagħha.

Ftit wara l-inċident, il-Professur Charles Xavier jeħodha ġewwa skola speċjalizzata, Xavier School, għal dawk iż-żgħażagħ li kellhom kariżmi speċjali.

Xavier jirnexxielu mentalment jibblokka l-inċident mill-memorja tagħha u jgħinnha taċċetta l-ħiliet psikiċi li kellha.

Ġara li fl-1992, l-X-Men jirrispondu għal sejħa urġenti biex isalvaw l-astronawti li kienu jinsabu f'periklu kbir fuq l-ispace shuttle

Il-periklu ġie kkawżat minn berqa solari li għamlet ħsarat kbar fil-vettura spazjali.

Waqt li l-X-Men irnexxielhom isalvaw l-astronawti kollha, sfortunatament, Jean li ħarġet fl-ispazju biex isalvahom, assorbiet il-berqa solari ġewwa ġisimha.

B'riżultat ta' dan, il-qawwiet psikiċi li kellha, ġew amplifikati tant li l-blokk mentali li Xavier kien wettaq fuqha tant snin qabel, żblokka ruħu.

Jean fil-fatt marret Red Hook biex tiskopri għax wara kollox missierha kien għadu ħaj.

L-X-Men jagħmlu attentat biex iġibu lura lil Jean iżda sfortunatament, hi aċċidentalment toqtol numru ta' pulizija kif ukoll lil Mystique, mutant u oħt adottata ta' Xavier.

Wara dan l-inċident traġiku, Jean tmur fil-gżira ta' Genosha, fejn Magneto, mutant, li darba kien ħabib kbir ta' Xavier u issa jinsab jgħix għal kwiet ma' mutanti ohra rifuġjati bħalu.

Jean xtaqet ħafna li Magneto jgħinha biex tikkontrolla l-qawwiet straordinarji li kellha iżda hu ma jaċċettax li jgħinha.

Sadanittant, forza militari Amerikana tinżel fuq il-gżira biex tarresta lil Jean.

Hi minnaħa tagħha tiltaqa' ma' Yuk, kap ta' razza aljena magħrufa bħala D'Bari li darba kienu jimmanipulaw lil Phoenix u tant snin qabel kienet hi li qerdet għal kollox il-pjaneta fejn kienu jgħammru, li hi kellha fiha l-Qawwa Phoenix.

Sadanittant, Hank McCoy ħassu ttradut minn Xavier li kien immanipula l-memorja ta' Jean.

Għalhekk hu ngħaqad ma' Magneto u l-mutanti refuġjati biex iġibu lura lil Jean minn New York City.

X'jiġri minn hawn?

Film Amerikan li jikkonċentra fuq is-supereroj, Jean Grey, taħt id-direzzjoni u kitba ta' Simon Kinberg.

Film mimli azzjoni, bi storja tajba u li żżommok fuq ix-xwiek għal ħin twil.

Xi xeni ta' azzjonijiet huma tant intensiivi, bħall-inċident stradali fil-bidu tal-film, li jkun tajjeb li film jarawh dawk li għalqu t-tnax-il sena.

X-Men: Dark Phoenix


L-Emminenza Tieghu l-Kardinal Prospero Grech OSA

L-Isqfijiet ta' Malta u Għawdex isellmu l-memorja tal-Kardinal Prospero Grech – reliġjuż

għaref u dħuli, b'sens kbir ta' umoriżmu u ta' umanità.

L-Arċisqof Charles J. Scicluna, l-Isqof Mario Grech u l-Isqof Joseph Galea-Curmi

jwasslu l-kondoljanzi tagħhom lill-qraba tal-Kardinal Prospero u lill-familja reliġjuża

Agostinjana kollha, filwaqt li jħeġġu lill-Insara kollha joffru talb ta' suffraġju għal ruħu.

Stqarrija tal-Konferenza Episkopali Maltija dwar il-mewt tal-Kardinal Prospero Grech OSA


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Ftit snin qabel ma bdiet it-Tieni Gwerra Dinjija, l-

Amerikan Navali ġewwa Tokyo u uffiċjal Ġappuniż fl-istess grad, waqt riċeviment, ddiskutew l-qagħdiet taż-żewġ qawwiet navali fl-Oċean Paċifiku.

Isoroku Yamamoto għarraf lill-

Edwin T. Layton, li l-Ġappuniżi kienu lesti jieħdu azzjoni jekk il-provisti taż-żejt ikunu mhedda.

Kienet l-għodwa tas-7 ta' Diċembru 1942 li l-Ġappuniżi bl-użu ta' flotta b'erbgħa

attakkaw il-flotta Amerikana f'Pearl Harbour bla mistenni b'riżultat li l-Amerika daħlet fit-Tieni Gwerra Dinjija.

Ġewwa Pearl Harbour ukoll saret bidla fit-tmexxija tal-Flotta Amerikana fil-Paċifiku billi nħatar l-Ammiral Chester Nimitz.

Layton tkellem ma' Nimitz u stqarr miegħu li ma kienx irnexxielu jikkonvinċi l-awtoritajiet ġewwa Washington fuq il-possibbiltà ta' attakk fuq il-flotta Amerikana f'Pearl Harbour u x'konsegwenzi diżastrużi kienu sejrin iħallu.

F'April 1942, wara attakk fuq Doolittle, il-Ġappuniżi dawru l-attenzjoni taghhom fuq il-Coral Sea.

Sadanittant, Joseph Rochfort u t-tim tiegħu ta'

bdew jinterċettaw messaġġi rigward il-qagħda tal-Gappuniżi li kienu qegħdin jirreferu għaliha bhala "AF".

Minnaħa tiegħu, Layton informa lil Nimitz li l-awtoritajiet f'Washington kienu jemmnu li "AF" kienet immirata lejn il-gżejjer Aleutians.

Layton iżda ma qabilx għax emmen li l-mira kienet il-Midway Atoll.

Għalhekk Nimitx iltaqa' ma' Rochefort u qablu li t-tim jagħmel ħiltu biex isibu prova definittiva li "AF" kienet fil-fatt Midway.

Layton għalhekk ta struzzjoni biex jintbagħat telegrafu fil-miftuħ biex jgħid li ġewwa Midway kienu qegħdin isofru nuqqas ta' ilma.

Il-

jinteċċettaw komunikazzjoni Ġappuniza fejn kien jidher li huma saru jafu b'dan u għalhekk Nimitz u Lejton ġabu l-konkluzzjoni li "AF" kienet Midway.

Nimitz ħejja pjan biex jaqbad f'nasba l-flotta Ġappuniża.

Għalhekk sejjah il-flotta ta' aircraft carriers li kellu fil-Coral Sea biex jersqu lejn Midway u fl-istess waqt Nimitz insista li l-aircraft carrier Yortktown li kien ġarrab ħsarat kbar f'Pearl Harbour jitlesta f'qasir żmien u jkun lest għat-taqbida f'sebgħa u għoxrin siegħa.

Kollox deher lest min-naħa tal-Amerikani biex kif il-Gappuniżi jidħlu fin-nasba, joħorġu għalihom bil-forzi kollha li kellhom.

X'jiġri minn hawn?

Film Amerikan msejjes fuq dak li ġara fl-Oċean Paċifiku wara l-attakk bla mistenni fuq Pearl Harbour mill-Gappuniżi u kif sussegwentement zviluppat fil-Battalja kruċjali magħrufa bħala Midway.

Il-film hu taħt id-direzzjoni ta' Roland Emmerich u kitba ta' Wes Tooke.

Midway


Nhar il-Ġimgħa, l‐1 ta' Novembru 2019, l‐Arċisqof Charles J. Scicluna ser jiċċelebra Quddiesa fil‐festa tal‐Qaddisin Kollha,

fil‐Konkatidral ta' San Ġwann, il‐Belt Valletta,

fis-6:00 p.m. Din il‐festa tiġi ċċelebrata mill‐Knisja Universali biex l‐Insara jagħtu ġieħ lill‐Qaddisin kollha waqt li jħabirku biex jimxu fuq l‐eżempju tagħhom.

Is-Sibt, 2 ta' Novembru, Jum it‐Tifkira tal‐Mejtin Kollha, l‐Arċisqof ser jiċċelebra Quddiesa

fil‐Knisja taċ‐Ċimiterju tal‐Addolorata, Raħal Ġdid.

Il‐Quddiesa tibda fl‐10:00 a.m. Dakinhar, l‐Insara huma mistiedna jitolbu għall‐erwieħ kollha li marru qabilna bis‐sinjal tal‐fidi u bit‐tama tal‐qawmien mill‐imwiet, biex bil‐ħniena ta' Alla jitnaddfu minn kull dnub.

L‐Insara kollha huma mħeġġa jattendu biex jiċċelebraw il‐ħajja tal‐Qaddisin u jitolbu wkoll għall‐għeżież mejtin tagħhom.

Il-Festa tal-Qaddisin Kollha u t-Tifkira tal-Mejtin Kollha


Qari tal-jum

L-Ewwel Qari: Ġona 4, 1-11

L-Evanġelju: Lq 11, 1-4

Darba Ġesù kien qiegħed xi mkien jitlob.

Kif spiċċa mit-talb, wieħed mid-dixxipli tiegħu qallu: "Mulej, għallimna nitolbu, bħalma Ġwanni wkoll għallem lid-dixxipli tiegħu".

U qalilhom: "Meta titolbu, għidu: Missier, jitqaddes ismek, tiġi Saltnatek.

Ħobżna ta' kuljum agħtina kuljum.

U aħfrilna dnubietna, għax aħna wkoll naħfru lil kull min hu ħati għalina, u la ddaħħalniex fit-tiġrib".

San Djonisju, Isqof u sħabu, martri

L-Evanġelju tal-jum: 9 ta' Ottubru


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Josephine "Jo", Margaret "Meg", Amy u Elizabeth "Beth", erba' teenagers, kienu jgħixu flimkien m'ommhom Marmee March ġewwa Concord f' Massachusetts f'qagħda ta' faqar.

Missierhom kien tilef flusu kollha u kien jinsab jgħix 'il boghod mid-dar involut fil-Gwerra Ċivili Amerikana.

Sfortunatament kienu sejrin jiffaċċjaw Milied mingħajru.

Meg u Jo kellhom jaħdmu biex b'hekk jgħinu l-familja.

Meg kienet tgħallem ma' familja fil-qrib b'erba' ulied waqt li Jo kienet tgħin lil zijitha, armla sinjura u mdaħħla fiż-żmien u li kienet tgħix ġewwa dar kbira imponenti, Plumfield.

Beth min-naħa tagħha kienet timida wisq biex tmur l-iskola u kienet kuntenta li taħdem mid-dar.

Amy kienet għadha tattendi l-iskola; Meg kienet tfajla sabiħa u tradizzjonali; Jo kienet tomboy u tħobb tikteb; Beth kienet tħobb il-paċi u ddoqq il-pjanu; Amy kienet artista u tħobb l-eleganza u s-soċjetà.

Jo min-naħa tagħha kienet impulsiva u tirrabja malajr.

Ommha fil-fatt kienet twissiha biex toqgħod attenta kif titkellem meta hi kellha tmur Washington biex tara lill-missierha li kien jinsab marid.

Il-ġar tagħhom, Mr. Lawrence ssaħħar wara Beth tant li anke taha pjanu.

Sfortunatament, Beth timrad bl-iskarlatina wara li kienet għamlet xi żmien tgħin familja fqira bi tliet itfal li wara ftit mietu.

Jo kienet tieħu ħsieb lil Beth u għalkemm fieqet iżda mhux għal kollox.

Bħala prekawzjoni, Amy tintbagħat tgħix ma' zijitha March u hekk tieħu post Jo waqt li Beth kienet għadha marida.

Jo sadanittant bdiet iddaħħal xi flus għall-kitba li kienet tikteb.

Meg ukoll ġietha l-opportunità li tmur ma' hbiebha għal ġimgħatejn fejn hemm kien hemm divertiment ma' tfajliet oħra jiżfnu ma' żgħażagħ b'riżultat li tejbet l-abbilitajiet soċjali tagħha.

Theodore "Laurie" Lawrence, in-neputi ta' Mr. Lawrence ukoll kien mistieden bil-ħsieb li Meg tibda tħobbu, iżda li fil-fatt hi kienet iktar miġbuda lejn John Brooke.

Iż-żmien jgħaddi għal kulħadd; missierhom jiġi lura qawwi u sħih, Beth sfortunatament tmut u Meg u Amy jibdew jaħsbu biex jissetiljaw fil-ħajja taż-żwieġ.

Jo min-naħa tagħha ma tantx dehret li kienet lesta li tiżżewweġ.

Moħħha kien biss biex tkompli tikteb u tippubblika x-xogħol tagħha.

X'jiġri minn hawn?

Film Amerikan taħt id-direzzjoni u kitba ta' Greta Gerwig.

Dan hu s-seba' film msejjes minn fuq novella, bl-istess isem ta' Louisa May Alcott.

Film tajjeb ħafna li għandu jogħġob lil ħafna.

Little Women


religion, church, news, Il-Kelma tal-Arċisqof

Il-messaġġ tal-Arċisqof Charles J. Scicluna

Eċċ.

President tar-Repubblika, Mrs Vella, għażiża Marija – ippermettili ngħidlek hekk.

L-ewwel nett grazzi ħafna tal-kliem entużjażmanti tiegħek u anke tal-kliem ta' gratitudni tiegħek.

Dan hu dover tal-Knisja f'Malta.

L-ewwel dover hu li l-propjetà li ġiet fdata f'idejha tintuża bl-aħjar mod u l-aħjar mod kif tuża l-propjetà huwa għall-ġid komuni.

It-tieni għaliex faċli titkellem dwar is-sostenn u l-promozzjoni tal-ħajja mill-bidu tagħha fit-tnissil sat-tmiem naturali tagħha, imma l-kliem irid jiġi mirfud mill-fatti.

U f'din l-għotja ta' dan il-kumpless li jaf ukoll l-inizjattiva tal-lajċi fil-persuna ta' Adelaide Cini, mara li kellha viżjoni kbira iżjed minn 100 sena ilu, kuraġġ kbir, ġenerożità kbira – hu ta' privileġġ għalija li din il-binja li bdiet mill-inizjattiva tal-lajċi fil-Knisja ngħaddiha f'idejn lajċi impenjati bħalkom.

Dawn l-aħħar 30 sena, ippermettili ngħid grazzi lill-Hospice.

Hospice tat xhieda ta' servizz fil-komunità fl-iżjed mumenti diffiċli ta' ħafna familji u tat xhieda li d-dinjità tal-persuna ma tiġix minn dak li wara kollox ikun frugħa u jgħaddi, imma d-dinjità tal-persuna tiġi mill-fatt li hi jistħoqqilha kull għajnuna fl-iżjed mumenti ta' vulnerabbiltà, kif għedt inti, Marija.

Jiena għandi l-pjaċir ngħaddilek l-użu ta' din il-propjetà u fl-istess ħin ningħaqad miegħek biex inħeġġeġ lill-poplu Malti u Għawdxi biex ikun ġeneruż ma' din l-inizjattiva mhux għax biss hi investiment fil-kura li għandna nagħtu lil xulxin, imma għax hi xhieda konkreta ta' kemm hi prezzjuża l-ħajja sal-aħħar mument naturali tagħha.

Fil-bidu ta' Lulju jkolli l-opportunità ta' kollokju mal-Q.T. il-Papa Franġisku u tkellimna fuq ħafna affarijiet bħas-soltu, u kellimtu wkoll fuq din l-inizjattiva, għax jien niftakar li kienet is-Sena tal-Ħniena meta hu stieden lil kull djoċesi fid-dinja, li tagħmel proġett konkret biex minn ħafna kliem sabiħ ngħaddu għall-fatti, xi ħaġa tipika tal-Papa Franġisku.

U niftakar li kien hemm persuna li kellha diffikultajiet kbar minħabba marda kronika li kienet qed tikkawżalha wġigħ kbir u kienet iċċempilli kważi kull jumejn biex tgħidli: 'araw x'tagħmlu għax jien ma niflaħx iżjed'.

U jien għedt: 'veru, irrid nara x'nagħmel'.

Mhux is-soluzzjoni forsi immedjata li kultant issejjaħli għad-dinja, imma soluzzjoni li timpenjana iżjed fil-profond: dik li kemm jista' jkun intaffu l-piż ta' min għandu salib kbir xi jġorr.

U allura nibtet din l-idea u jiena għandi l-prinċipju li jekk hemm knisja m'hemmx għalfejn tibni oħra.

Jekk hemm il-Hospice m'hemmx għalfejn tagħmel hospice ieħor.

Naf għand min qegħdin nafdaw dik li inti Marija ġustament sejjaħt ġawhra ta' propjetà.

Mhux qed nitkellem biss fuq il- valur ekonomiku imma anke l-valur fl-istorja tal-Knisja kemm nies sabu l-kenn hawnhekk, kemm tfajliet u fl-istorja reċenti anke vittmi ta' vjolenza domestika li issa sibnielhom dar oħra, biex hawnhekk ikun totalment disponibbli għall-proġett tagħkom, imma hu wkoll ta' unur għalija li nħoss anke bil-preżenza tiegħek, Eċċ.

President tar-Repubblika, is-sostenn tas-soċjetà Maltija għal dak li qegħdin tagħmlu u għal dak li qegħdin nagħmlu llum.

Jiena nawgura li kull min jidħol hawn iħoss li daħal f'dar il-kenn, f'ambjent fejn hu milqugħ mifhum u mgħejjun, f'ambjent fejn iħossu rispettat fid-dinjità tiegħu anke jekk forsi f'għajnejn is-soċjetà ma baqagħlux iżjed x'jagħti imma aħna nemmnu li kull persuna, sal-aħħar nifs ta' ħajjitha, għandha valur li m'għandux prezz.

Jien nixtieq nirringrazzjakom u fl-istess ħin nawguralkom.

M'aħniex se nħallukom weħidkom għax ma jaqblilniex nħallukom weħidkom.

Ejjew flimkien bħala soċjetà naħdmu biex dan il-proġett mhux biss jitlesta imma jirnexxi, u inti taf daqsi wkoll għax meta għedt €3 miljun spejjeż, ftakart fid-dar tal-Providenza li tiġi tiswa daqsekk kull sena, li l-proġett tibdieh u tibnih imma mbagħad trid issostnih.

U l-awgurju tiegħi allura hu li jalla sentejn oħra nkunu hawn biex iċ-ċavetta simbolika li se nagħtik, imbagħad tkun xi ħaġa ta' vera li qed naraw b'għajnejna, imma mbagħad tibda ċ-challenge kbira, li dak li bdejna llum immantnuh.

U minħabba dak, biex din il-ħaġa tkun realtà, se jkollna bżonn is-sapport tas-soċjetà, anke tal-Istat, għaliex le, kontinwament għaliex qed nitkellmu fuq vulnerabbiltà li mhu se tħallina qatt.

Dan hu servizz li se jkun attwali dejjem u għax attwali, bżonjuż, u għaliex bżonjuż ta' min jagħmel ħiltu biex jirnexxi.

Nirringrazzjak, u ppermettili issa nippreżentalek muftieħ simboliku.

Arċisqof ta' Malta

Ritratt: (xellug) Iċ-chairperson ta' Hospice Malta Maria Gatt, l-Arċisqof Charles J. Scicluna, il-President George Vella u martu s-Sa Vella

Il-messaġġ tal-President ta' Malta Dr George Vella

L-ewwel nett nilqagħkom hawnhekk u sinċerament wara dak li qalet Mrs Gatt u l-Arċisqof ma tantx hemm wisq xi nkompli nżid, però ħaġa li rrid nagħmel huwa l-fatt li l-preżenza tiegħi hawnhekk flimkien ma' marti huwa biex wieħed qisu jagħti mhux is-siġill, imma l-approvazzjoni tas-soċjetà ċivili għal dan il-ġest nobbli li qed isir illum.

Dan ngħidu b'kunfidenza, b'kunfidenza anke mill-passat tiegħi bħala tabib meta kelli każi fejn naf xi ssarraf il-Hospice, fejn int għandek servizz li hu b'xejn u li naf li għal dan l-aħħar 30 sena ngħata bi mħabba, kompassjoni u anke bi professjonalità.

Il-ġest tal-lum huwa xi ħaġa li jikkonferma l-apprezzament kemm tal-Knisja u kemm anki 'l quddiem mill-Istat ċivili tax-xogħol li qed jagħmlu l-Hospice.

Huwa ġust li jkollok post bħal dan, propjetà kbira bħal din li qed tiġi underutilised, mhux qed tiġi utilizzata kemm suppost, li wieħed jgħaddiha biex jara kif se jkabbbar il-proġett u jkun jista' dak il-ħolm li jkollu jipprova jattwah.

U ngħid il-ħolm, għaliex il-Hospice wara daż-żmien kollu tipprovdi dawn is-servizzi kollha, hemm il-proġett li issa jibda jkun hemm anke in-patients, pazjenti li jispiċċaw ikollhom il-bżonn li jidħlu hawn ġew ħalli kif qal l-Eċċ. tiegħu l-Arċisqof, jgħaddu l-aħħar żminijiet ta' ħajjithom fis-serenità, fil-kwiet u fl-imħabba.

U hawn irrid nagħmel riflessjoni u nagħmilha bħala tabib u anke bħala bniedem li ili nirrifletti ħafna fuqha.

Wasal iż-żmien li l-kura paljattiva tibda tingħata iktar u jkun hemm inqas terapija aggressiva għall-pazjenti li jkunu waslu fl-aħħar u li nkunu nafu li ma nistgħu nagħmlulhom xejn iktar.

Din hija xi ħaġa li hemm linja diffiċli li tiddefiniha meta twaqqaf dak li taħseb li ħa jirranġa u tmur imbagħad biex taċċetta r-realtà u tgħin lil dak li jkun biex imur lejn il-fini normali tagħna lkoll kemm aħna.

Hija xi ħaġa diffiċli biex tiddiskriviha, hemm ħafna kitbiet fuqhom, hemm ħafna min jirrifletti meta u kif u safejn, imma

hu fatt li hemm bżonn li nħallu l-pazjenti tagħna, lilna nfusna eventwalment, li nitilqu minn did-dinja bil-kwiet, bid-dinjità u bis-serenità.

Il-kura aggressiva li taf li fl-aħħar mill-aħħar mhux se tagħmel mirakli biha, hija fatt li teżisti u jrid ikun hemm l-umiltà tal-professjoni medika li tgħid: 'jien sa hawnhekk nasal u m'għandix għalfejn immur iktar 'il bogħod minn hekk għaliex naf li mhux se nasal'.

Din hi riflessjoni li hi forsi daqsxejn waħda, tidħol anke l-etika morali fiha u medika, imma hi importanti li wieħed jagħmilha.

Dan hu l-ħsieb tal-Hospice: ladarba sar li seta' bil-mediċina u bl-interventi, ejja ngħinuk ħalli tmur bil-mod.

Però mhux li nitkellmu biss għax forsi l-impressjoni hi li dawk il-pazjenti tal-kanċer.

Hemm ħafna kawżi oħra li wkoll iwasslu għal dawn il-kundizzjonijiet li mhux neċessarjament il-kanċer imma oħrajn li anke jiddependu mill-ambjent familjari tal-individwu, li hemm min kapaċi jieħu l-kura paljattiva ġewwa daru mdawwar bil-familja, però hemm imbagħad min ma jistax assolutament jaffordja kemm minn ċirkostanzi u anke forsi anke minn spazju li jkun qiegħed ġewwa daru biex jasal għat-tmiem dinjituż tal-persuna umana.

Għalhekk jiena minn qalbi nirringrazzjakom tax-xogħol kollu li għamiltu u nawguralkom li għas-snin li ġejjin dan il-proġett jikber, dan il-proġett jagħti l-frott tiegħu.

Jiena nirringrazzja l-Eċċ.

Tiegħu l-Arċisqof u l-Kurja għal dal-ġest nobbli, naf żgur li eventwalemnt il-Gvern ukoll jagħti s-sehem tiegħu bħalma anke ħa tagħmlu użu mill-fondi tal-European Social Fund biex tippruvaw tkabbru dal-proġett.

Bħalma għedt tajjeb Mrs Gatt dan jinvolvi flus kbar, flus kbar.

Però bla ma nkun qiegħed nilgħabha wisq ta' spiritwali imma kif qal l-Eċċ.

Tiegħu jekk wieħed jaqta' qalbu, kieku l-Istitut li għandna ġewwa s-Siġġiewi tad-Dar tal-Providenza, kieku ma jeżistix.

Jgħix, u mhux talli jgħix, talli kont sorpriż meta kont hemmhekk u qalli: 'aħna żżejjed tagħna ntuh lil ħaddieħor' minn dak li jirċievu kuljum dawk li huma ħaxix u ikel.

Qalli: 'dak aħna nipprovdu mbagħad lil ħaddieħor'.

U bqajt inħares lejh u ħarist kemm kemm 'il fuq biex nipprova nifhem għaliex ma stajtx nifhimha din.

Mingħajr ma ntawwal nirringrazzjakom ta' din l-okkażjoni tal-lum, nawguralkom ħafna u ħafna suċċess.

Naf li ovvjament intom tinvolvu numru kbir ta' voluntiera, voluntiera li huma professjonisti, carers, il-helpers u għal servizzi li qegħdin taħsbu fuqhom li ħa tkabbru ħa jkollkom bżonn ħafna u ħafna iktar.

Però jiena nemmen li meta inti għandek proġett li huwa ġenwin, proġett li diġà ta riżultati dawn is-snin kollha, ħa tattiraw bla ma tridu ħafna, ħafna voluntiera.

U dan wassalni forsi anke għal riflessjoni oħra, riflessjoni li rrealizzajt kemm ili president li indunajt kemm, minkejja l-ħafna diskors li ngħidu għax iż-żgħażagħ ma tantx huma interessati u ż-żgħażagħ sfrattati, l-ammont ta' żgħażagħ li hawn, li huma kommessi għall-volontarjat.

U jekk kemm-il darba jaraw triq li hi dritta, triq li qed tagħti riżultati, jiena konvint li mhux qed ngħid bla sforz, imma ovvjament tattiraw bla dubju ħafna minn dawk in-nies li qed ifittxu fejn ħa jagħtu kontribut, għaliex minkejja li naħsbu li d-dinja hi kollha marterjali llum l-ġurnata, għad hawn min ifittex dak is-solliev, dak il-gost li qed jagħmel xi ħaġa li għalkemm mhux qed jitħallas, imma qed ittih ċertu sodifazzjon intern.

U jien nemmen li meta wieħed jagħti l-eżempju qed jissettja t-triq bla dubju ta' xejn ħa jkun hemm min jiffollowjakom.

Mill-ġdid nawguralkom, naf li dħaltu bħalma qal l-Eċċ.

Tiegħu Arċisqof deħlin għal biċċa għadma iebsa, kif jgħid il-Malti però bil-kuraġġ u bit-tenaċità li wrejtu f'dawn it-30 sena li għaddew, konvint li tagħmlu suċċess fil-futur.

Nirringrazzjakom.

Il-messaġġ

chairperson ta' Hospice Malta

Eċċellenza Tiegħek President Dr George Vella

Eċċellenza Tiegħek Monsinjur Arċisqof,

Sinjura Vella,

Sinjuri distinti, kollegi u ħbieb,

F'isem Hospice nilqagħkom għal din il-konferenza stampa fl-okkażjoni tat-trasferiment formali ta' Adelaide Cini Institute.

Okkażjoni li ħafna minna tant ilna nistennew.

Kien propju erba' snin ilu meta Mons. Arċisqof esprima pubblikament ix-xewqa tiegħu li l-ħajja ta' kull wieħed minna tiġi rispettata tul il-kors kollu tal-ħajja naturali.

Dan kien jaqbel perfettament mal-missjoni tagħna li noffru għajnuna paljattiva sħiħa mogħtija b'għożża, dinjità u fuq kollox bi mħabba.

Din l-għajnuna ilha tingħata mill-Hospice eżattament 30 sena mit-twaqqif tagħna, u tul dawn is-snin kollha ngħatat lil eluf ta' pazjenti li minħabba kundizzjonijet ta' mard kroniku serju jkollhom bżonnijiet speċjali.

Bżonnijiet li l-istaff tagħna jagħraf kif ikun l-aħjar mod li jiġu indirizzati.

Meta ltqajna l-ewwel darba, stajna nispjegaw id-diversità tas-servizzi tal-Hospice u kemm dawn setgħu jiġu estiżi lil numru akbar ta' familji Maltin u Għawdxin, li kieku kellu jkollna sit akbar u aktar attrezzat.

Sit denju minn fejn nkunu nistgħu nkabbru l-għarfien u t-tagħlim tal-missjoni tagħna.

Mid-dar preżenti f'Ħal Balzan, aħna jirnexxielna nilħqu madwar 800 familja ġdida kull sena.

Dan permezz ta' viżti regolari li jsiru minn diversi membri tal-istaff fid-dar tal-pazjent.

Mal-200 pazjent oħra jattendu regolari d-Day Therapy Unit għal attivitajiet soċjali u oħrajn marbuta ma' sapport ta' fiżjoterapija u kumplimentari.

Servizzi oħra mogħtija jinkludu dawk ta' respite care, self ta' equipment u sessjonijiet regolari ta' bereavment services lill-familjari li jkunu għaddew mit-telfa tal-għeżież tagħhom.

Bi tmexxija f'idejna ta' Cini Institute il-miri tagħna huma ferm akbar!

Konxji mid-domanda sfortunata imma reali għax in-numru ta' nies li jbatu minn kundizzjonijiet serji qiegħda dejjem tikber, aħna qed nippjanaw li nifirxu aktar servizzi lil popolazzjoni akbar.

F'St Michael Hospice, imsejjes fuq l-aqwa prattiċi ta' kura paljattiva, ser inkunu nistgħu nestendu s-servizzi li jingħataw illum u nintroduċu ħafna oħrajn ġodda.

Servizzi ħolistiċi u tal-għola livell mogħtija 24 siegha kuljum.

B'hekk inkunu qed ngħinu biex aktar familji jkollhom sapport aħjar, li jħallihom igawdu l-għeżież tagħhom għal perjodi itwal id-dar u allura inqas riferiment għal sptar.

F'sitwazzjonijiet fejn il-pazjent ma jkunx jista' jinżamm id-dar għal xi raġuni jew oħra allura l-ispazju u l-ambjent ta' St Michael Hospice se jkunu ta' suffraġju kbir.

Mibni fuq medda ta' 11-il tomna art, li jinkludu ġonna vasti fejn il-pazjent jista' jinħareġ direttament bis-sodda b'kollox biex igawdi mill-arja ta' barra, il-kumpless ser joffri l-aħjar ambjent tul dawn il-ġranet vulnerabbli.

Ambjent seren u trankwill minn fejn l-għajnuna tista' tingħata b'rispett u dinjità tul il-vjaġġ kollu tal-ħajja.

Kull wieħed u waħda minna żgur konxji mill-fatt li nistgħu, ta' kwalunkwe età, imissna mard serju.

U jekk mhux aħna xi ħadd mill-familjari jew ħbieb tagħna.

Pereżempju, huwa fatt magħruf xjentifikament li 1 minn kull 3 tal-popolazzjoni darba jew oħra jimirdu bil-cancer.

Forsi dawn il-figuri mhumiex xi ħaġa li xtaqtu tisimgħu llum.

Imma qed ngħiduhom biex naqsmu magħkom il-ħeġġa tagħna li dan il-proġett ta' St Michael Hospice, fuq art Maltija, nattwawh tul dawn is-sentejn li ġejjin għal benefiċċju ta' eluf u eluf Maltin u Għawdxin.

Il-permessi tal-bini ngħataw lilna f'Ġunju li għadda u x-xogħlijiet diġà bdew.

Perswazi li tifhmu l-bżonnijiet kbar tagħna għall-fondi finanzjarji.

Il-bidla ta' Cini Institute f'St Michael Hospice se tiswielna flus kbar!

L-ispiża kurrenti tagħna ta' miljun ser taqbeż għal €3 miljuni fis-sena!

Għandna bżonn fondi... u aktar fondi speċjalment għax is-servizzi tagħna jingħataw kollha bla ħlas!

Aħna fiduċjużi fil-qalb kbira tal-poplu tagħna imma s-sorsi ta' fondi li għandna bżonn jiżbqu kull livell ta' għajnuna fejjieda u karittattiva ta' ħafna individwi.

Ser ikun hemm bżonnijiet kbar li jġagħluna nirrikorru għal fondi pubbliċi u dawk privati minn diversi entitajiet kummerċjali.

Dawn l-isforzi diġà bdejna nagħmluhom u bi pjaċir ngħid li numru zgħir fehmuna u aċċettaw l-istedina tagħna li jerfgħu biċċa mill-piz finanzjarju tal-proġett.

U minn hawn nixtieq nirringrazzjahom!

Nixtieq fuq kollox f'isem sħabi fuq il-Kunsill Amministrattiv, nirringrazzja lill-Eċċellenza Tiegħu Mons. Arċisqof u l-Arcidjoċesi tal-fiduċja li wrew fil-ħidma tagħna u r-rikonoxximent tagħhom meta qed jgħaddu f'idejna din il-ġawhra ta' propjetà.

Ħajr kbir ukoll jixraq lil tant benefatturi ġenerużi, tant voluntiera li b'qalb kbira jagħtu l-ħin tagħhom, lill-impjegati ħabrieka tagħna u lil dawk kollha li jaħdmu minn wara l-kwinti.

It-triq li baqa' biex naslu hija twila u l-isfidi li qed niffaċjaw huma ħafna.

Imma l-għan huwa wieħed nobbli u nemmnu li ser naslu.

Għalik, għalija... għalina lkoll!

Agħfas hawn għal aktar informazzjoni dwar il-proġett.

Ritratti: knisja.mt/ritratti

Kull persuna, sal-aħħar nifs ta' ħajjitha, għandha valur imprezzabbli – L-Arċisqof


religion, church, news, L-Attivitajiet tal-Arċisqof

It-Tnejn 4 ta' Marzu 2019, fil‐7:00 p.m., l‐Arċisqof Charles J. Scicluna jagħti l‐Ministeru tal‐Lettorat lil tliet seminaristi, fis‐Seminarju tal‐Arċisqof, Tal‐Virtù.

L-Erbgħa 6 ta' Marzu, Ras ir-Randan, fis‐6:30 p.m., Monsinjur Arċisqof jiċċelebra

l-Quddiesa tal-Erbgħa tal-Irmied, fil-Konkatidral ta' San Ġwann, il-Belt Valletta.

Il‐Quddiesa ser tixxandar live fuq il‐

Youtube Channel tal‐Knisja f'Malta.

Il-Ġimgħa 8 ta' Marzu, fil-12:15 p.m., Monsinjur Arċisqof jiċċelebra Quddiesa waqt l‐irtir tar‐Randan għall‐impjegati tal‐Kurja, il‐Caritas u t‐Tribunal Ekkleżjastiku, fid-dar tal-irtiri Porziuncola, Baħar iċ-Ċagħaq.

Il‐Ħadd 10 ta' Marzu, fil-5:00 p.m., Monsinjur Arċisqof imexxi pellegrinaġġ u jiċċelebra Quddiesa fl-okkażjoni ta' Ħadd in-Nies, Ħaż-Żabbar.

Il-Ħamis 21 ta' Marzu, fis-6:00 p.m., Monsinjur Arċisqof jiċċelebra Quddiesa b'sufraġju

tal-Arċisqof Ġużeppi Mercieca fl-għeluq it-tielet sena mill-mewt tiegħu.

L‐Erbgħa 27 ta' Marzu, fis-7:00 p.m., Monsinjur Arċisqof ibierek u jmexxi l-Via Sagra l-ġdida fil-Knisja Parrokkjali tal-Iklin.

Il-Ġimgħa 29 ta' Marzu, fis-6:00 p.m., Monsinjur Arċisqof imexxi pellegrinaġġ u jiċċelebra Quddiesa bl‐istatwa devota ta' Ġesù Redentur, fil‐Bażilika tal‐Isla.

Il-Ħadd 31 ta' Marzu, fil-11:00 a.m., Monsinjur Arċisqof jiċċelebra Quddiesa fil‐ftuħ tal‐proċess Djoċesan għall‐kawża ta' beatifikazzjoni ta' Bro Louis Camilleri FSC, fil‐Konkatidral ta' San Ġwann, il‐Belt Valletta.

Il‐Quddiesa ser tixxandar live fuq il‐

Youtube Channel tal‐Knisja f'Malta.

Ċelebrazzjonijiet liturġiċi mmexxija mill-Arċisqof Charles J. Scicluna f'Marzu 2019


Qari tal-jum

L-Ewwel Qari: Iż 29, 17-24

L-Evanġelju: Mt 9, 27-31

F'dak iż-żmien, waqt li Ġesù kien sejjer minn hemm marru warajh żewġ għomja jgħajtu u jgħidu: "Bin David, ħenn għalina!"

Meta mbagħad daħal id-dar, l-għomja resqu lejh u Ġesù qalilhom: "Temmnu intom li jien nista' nagħmlu dan?".

Qalulu: "Iva, Mulej".

Imbagħad messilhom għajnejhom u qal: "Mela ħa jsirilkom skont il-fidi tagħkom".

U għajnejhom infetħulhom.

Ġesù widdibhom bis-sħiħ u qalilhom: "Qisu li ħadd ma jsir jaf b'dan".

Iżda dawk ħarġu u bdew ixerrdu l-fama tiegħu ma' dak il-pajjiż kollu.

L-Evanġelju tal-jum: 7 ta' Diċembru


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

F'estate magħruf bħala

hemm jaħdmu 54 ħaddiem.

Xogholhom kien li jkabbru tabakk b'arranġament li jitħallsu bil-proviżjon li kienu jirċievu u mhux paga.

Sfortunatament spiss sabu ruħhom fid-djun mas-sid tal-estate, Alfonsina de Luna, mlaqqma bħala "Queen of Cigarettes".

Lazzaro, kien wieħed mill-ħaddiema ħabrieka.

Tancredi, iben Alfonsina, markiż żagħżugħ, isir ħabib ta' Lazzaro.

Il-qagħda li jinsabu fiha l-ħaddiema u l-familji tagħhom li jgħixu fuq l-estate xejn ma kienet tgħoġob lil Tancredi tant li kien jinsab diżilluż bl-isfruttament ta' dawn il-ħaddiema sempliċi.

Tancredi biex jisfida lil ommu, Alfonsina, jippjana li jiffalsifika l-ħtif tiegħu stess.

Biex ikun jista' jagħmel dan, jitlob l-għajnuna ta' Lazzaro li fis-sempliċità tiegħu jaċċetta li jgħin.

Għal dan il-għan, it-tnejn imorru f'reġjun mhux ikkultivat fejn Lazzaro kien jagħmel użu ta' għar żgħir biex jirtira hemm għal ftit kwiet.

Hemm jiktbu nota falza tal-prezz għall-ħelsien tiegħu, b'Lazzaro bħala dak li kien qiegħed jaħtaf lil Tancredi.

Lazzaro stess jieħu ħsieb li jpoġġi n-nota f'post li kien aċċessat spiss min-nies tal-estate.

It-tnejn ukoll jimitaw l-għawja ta' volpi li kien jiġġera fl-inħawi; Tancredi ssuġġerixxa li huma jqisu ruħhom bhala

Tancredi kien konxju li missieru kien raġel li spiss kien ikollu x'jaqsam ma' ħafna nisa.

Lazzaro ħa din l-idea bis-serjetà bi pjaċir kbir.

Sadanittant, in-nuqqas ta' Tancredi nħass fl-estate u bdiet tfittxija għalih iżda kien kollu għal xejn tant li oħt Tancredi ssejjaħ għall-għajnuna tal-pulizija.

Din l-iktar ħaġa li s-sid tal-estate, Alfonsina qatt ma riedet.

Fil-fatt kellha konsegwenzi koroħ mhux biss għaliha iżda wkoll għal dawk kollha li kienu jgħixu fuq l-estate.

Meta l-pulizija ġew biex jieħdu sehem fit-tfittxija għal Tancredi, kienu mgħaġġba b'dak li sabu u raw.

Dak li kien qiegħed isir kien kontra l-liġi.

Alfonsina ġiet arrestata u l-każ tagħha sar magħruf bħala "L-Ikbar Ingann".

L-estate

wkoll ġie evakwat.

Sadanittant, Lazzaro jaqa' minn fuq irdum u l-volpi meta jsibu jidentifikah meta jxommu bħala raġel tajjeb.

X'jiġri minn hawn?

Film Taljan b'sottotitoli bl-Ingliż, taht id-direzzjoni u kitba ta' Alice Rohwacher.

Il-film irċieva reċenzjonjiet pożittivi ħafna.

Minħabba t-tema tal-film, xi kliem goff kif ukoll xena fejn persuna tiġi attakkata b'mod aggressiv, ikun tajjeb li l-film jarawh dawk li għalqu t-tnax-il sena.

Happy as Lazzaro


Ir-Raba' Ħadd matul is-Sena

Qari tal-jum

L-Ewwel Qari: Ġer 1, 4-5.

Salm: 70 (71), 1-2.

15ab u 17

It-Tieni Qari: 1 Kor 12, 31 – 13, 13

L-Evanġelju: Luqa 4, 21-30

F'dak iż-żmien Ġesù qal lin-nies fis-sinagoga:

Din il-kitba seħħet illum, intom u tisimgħu".

U lkoll laqgħu kliemu u stagħġbu għall-kliem mimli ħlewwa li kien ħiereġ minn fommu u bdew jgħidu: "Dan mhuwiex bin Ġużeppi?"

Iżda hu qalilhom: "Żgur li se tgħidu għalija dan il

proverbju: "Tabib, fejjaq lilek innifsek".

Dak kollu li smajna li ġara f'Kafarnahum agħmlu hawn f'pajjiżek ukoll!"

U żied jgħidilhom: "Tassew, ngħidilkom, ebda profeta ma jilqgħuh tajjeb f'pajjiżu.

Għax, ngħidilkom is-sewwa, kien hemm bosta romol f'Iżrael fi żmien Elija meta s-sema baqa' tliet snin u sitt xhur magħluq u waqa' ġuħ kbir fil-pajjiż kollu; madankollu għand ħadd minnhom ma ntbagħat Elija, imma għand waħda armla minn Sarefta ta' Sidon.

U kien hemm bosta lebbrużi f'Iżrael fi żmien il-profeta Eliżew, imma ħadd minnhom ma ġie mfejjaq ħlief Nagħman tas-Sirja".

Meta semgħu dan fis-sinagoga kulħadd imtela bil-korla; qamu, u ħarġuh

il barra mill-belt, ħaduh fuq xifer ta' rdum tal-għolja li fuqha kienet mibnija l-belt tagħhom, u riedu jixħtuh minn hemm fuq għal isfel.

Iżda hu għadda minn ġo nofshom u baqa' sejjer.

L-Evanġelju tal-Ħadd: 3 ta' Frar


Tlesta x‐xogħol ta' restawr u konservazzjoni fuq il‐pittura fl‐apside tal‐Katidral ta' San Pawl, l‐Imdina, li sar mill‐Arċidjoċesi ta' Malta b'kofinanzjament minn fondi tal‐Unjoni Ewropea.

Dan il‐proġett b'investiment ta' €70,000 ġie inawgurat mill‐Isqof Awżiljarju Joseph Galea‐Curmi.

Il‐pittura li ġiet irrestawrata kienet ikkummissjonata lil Mattia Preti fl‐1688 u saret fuq il‐ħajt tal‐knisja l‐antika, jiġifieri dik li kien hemm qabel it‐terremot tal‐1693.

Il‐pittura turi n‐nawfraġju ta' San Pawl u hija meqjusa bħala waħda mill‐aktar pitturi fidili lejn ir‐rakkont tan‐nawfraġju fl‐Atti tal‐Appostli.

Fiċ‐ċentru tagħha jidher l‐Appostlu Missierna San Pawl iħares lejn il‐Missier Etern li qed jibgħat lill‐anġlu tiegħu biex isabbar lil San Pawl u jaċċertah li l‐276 persuna fuq il‐ġifen se jsalvaw kollha.

Matul is‐snin saret ħafna ħsara lil din il‐pittura bil‐konsegwenza li kellhom isiru numru ta' interventi ta' restawr.

Waqt konferenza tal‐aħbarijiet fil‐Katidral tal‐Imdina, l‐Isqof Joseph Galea‐Curmi qal li l‐Katidral, li huwa s‐sede tal‐Arċisqof ta' Malta, huwa ġawhra prezzjuza fl‐istorja reliġjuża ta' pajjiżna li turi kif l‐għeruq tagħna l‐Maltin kienu msawra u msaħħa fil‐fidi sa mill‐bidu.

Huwa fakkar kif din il‐knisja fil‐belt kapitali l‐antika ta' Malta, tissemma' għall‐ewwel darba fl‐1299 meta l‐knisja kienet qed tinbena, u li sa mill‐bidu nett dan it‐tempju kien ddedikat lil San Pawl.

L‐Isqof Galea‐Curmi rringrazzja lill‐Ministeru għall‐Affarijiet Ewropej għall‐fondi tal‐Unjoni Ewropea, li permezz tagħhom ukoll seta' jsir dan ir‐restawr.

Huwa ħeġġeġ lis‐soċjetà Maltija biex filwaqt li tikber fl‐apprezzament tal‐patrimonju ekkleżjastiku ta' pajjiżna, tagħraf il‐ħeġġa li biha missirijietna b'tant sagrifiċċju għexu u esprimew l‐identità reliġjuża tagħhom għaliex għarfu dak li kien tal‐akbar ġid għalihom u għal uliedhom.

Is‐Segretarju Amministrattiv tal‐Arċidjoċesi ta' Malta, Michael Pace Ross, irringrazzja lir‐restawraturi ReCoop għal dan ix‐xogħol ta' restawr u konservazzjoni li qal ser ikun jista' jitgawda minna, minn dawk kollha li jiġu jżuru pajjiżna, kif ukoll mill‐ġenerazzjonijiet futuri.

Qal li l‐Katidral tal‐Imdina hu wieħed mill‐knejjes fl‐Arċidjoċesi ta' Malta li bbenefika mill‐Fond Ewropew għall‐Iżvilupp Reġjonali 2014‐2020.

Ritratti: knisja.mt/ritratti

Aktar ritratti >>

Restawrata l-pittura fl-apside tal-Katidral tal-Imdina


Qari tal-jum

L-Ewwel Qari: Bar 1, 15-22

L-Evanġelju: Lq 10, 13-16

F'dak iż-żmien, Ġesù qal:

Ħażin għalik, Korożajn!

Ħażin għalik, Betsajda!

Għax kieku l-mirakli li saru fikom saru f'Tir u Sidon, kieku ilhom li nidmu u libsu l-ixkejjer u qagħdu fuq ir-rmied.

Imma l-ġudizzju għad ikun eħfef għal Tir u Sidon milli għalikom.

U int, Kafarnahum, taħseb li se togħla sas-sema?

Sa ġol-qiegħ għad tinxteħet!

Min jisma' lilkom ikun jisma' lili, u min iwarrab lilkom ikun iwarrab lili; imma min iwarrab lili jkun iwarrab lil dak li bagħatni".

San Franġisk ta' Assisi, Djaknu

L-Evanġelju tal-jum: 4 ta' Ottubru


Qari tal-jum

L-Ewwel Qari: Rum 8, 26-30

L-Evanġelju: Lq 13, 22-30

F'dak iż-żmien, huwa u sejjer lejn Ġerusalemm, Ġesù għadda jgħallem f'xi bliet u rħula.

U kien hemm wieħed qallu: "Mulej, jaqaw ftit huma dawk li jsalvaw?".

U huwa weġibhom: "Tħabtu biex tidħlu mill-bieb id-dejjaq, għax kif ngħidilkom jien, ħafna għad ifittxu li jidħlu u ma jirnexxilhomx.

Għax meta sid id-dar ikun qam jagħlaq il-bieb, intom tibqgħu barra, u tibdew tħabbtu l-bieb u tgħidu: "Mulej, iftħilna!".

Iżda hu jweġibkom u jgħid: "Ma nafx mnejn intom".

Imbagħad taqbdu tgħidulu: "Kilna u xrobna miegħek aħna, u int għallimt fil-pjazez tagħna".

Hu jwieġeb u jgħidilkom: "Ma nafx mnejn intom; morru minn quddiemi, intom ilkoll li tagħmlu dak li mhux sewwa!".

Hemmhekk ikun hemm il-biki u tgħażżiż tas-snien, meta taraw lil Abraham u lil Iżakk u lil Ġakobb u l-profeti kollha fis-Saltna ta' Alla, u intom imkeċċija 'l barra.

U jiġu nies mil-Lvant u mill-Punent, mit-Tramuntana u min-Nofsinhar, u joqogħdu għall-mejda fis-Saltna ta' Alla.

U araw, hawn min hu tal-aħħar u għad ikun l-ewwel, u hawn min hu tal-ewwel u għad ikun l-aħħar".

L-Evanġelju tal-jum: 30 ta' Ottubru


Qari tal-jum

L-Ewwel Qari: Sir 6, 5-17

L-Evanġelju: Mk 10, 1-12

F'dak iż-żmien, Ġesù telaq minn Kafarnahum u mar fl-art tal-Lhudija u 'l hemm mill-Ġordan, u n-nies mill-ġdid inġabret madwaru; u hu, kif kienet id-drawwa tiegħu, raġa' qabad jgħallimhom.

Resqu xi Fariżej lejh, u biex iġarrbuh staqsewh jekk raġel jistax jitlaq lil martu.

Weġibhom u qal: "X'ordnalkom Mosè?".

Qalulu: "Mosè ta l-permess li wieħed jagħmel il-kitba tad-divorzju, u jibgħatha".

Imbagħad weġibhom Ġesù: "Minħabba l-ebusija ta' qalbkom kitbilkom din l-ordni.

Iżda sa mill-bidu tal-ħolqien Alla għamilhom raġel u mara.

Għalhekk mela raġel iħalli lil missieru u 'l ommu u jingħaqad ma' martu, u t-tnejn isiru ġisem wieħed.

Għalhekk mhumiex iżjed tnejn, imma ġisem wieħed.

Mela dak li għaqqad Alla ma għandux jifirdu l-bniedem".

Xħin daħlu d-dar id-dixxipli reġgħu staqsewh fuq dan, u hu qalilhom: "Min jitlaq lil martu u jiżżewweġ oħra jkun ħati ta' adulterju kontra l-ewwel waħda; u jekk mara titlaq lil żewġha u tiżżewweġ ieħor tkun ħatja ta' adulterju".

L-Evanġelju tal-jum: 1 ta' Marzu


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Holly Burns-Beeby ħadet sorpriża kbira meta tasal lura d-dar u ssib lil binha Ben jistenna wara l-bieb.

Kien lejlet il-Milied u qatt ma kienet tistenna li tara lil Ben li kien jinsab fi programm ta' rijabilitazzjoni mid-droga għal dawn l-aħħar xhur.

Ben iżda jaċċerta lil ommu li l-

tiegħu kien taħ il-permezz biex jagħmel żjara d-dar għall-Milied.

Holly għalkemm konfuża, tieħu pjaċir bih u madankollu twissieh li jista' jibqa' hemm għal erbgħa u għoxrin siegħa u li kien sejjer ikun il-ħin kollu taħt il-ħarsien tagħha.

Biex jattendi l-funzjoni ta' billejl fil-knisja, imorru flimkien biex tixtrilu ftit ħwejjeġ għall-okkażjoni.

Hemm Holly tara t-tabib, anzjan, li meta Ben weġġa', kien tah kalmanti b'riżultat li Ben ġie dipendenti fuqhom.

Meta il-

warbet ftit, Holly urietu r-rabja tagħha għal dak li kien għamel.

Sadanittant Ben jintebaħ bil-persuna li kellu x'jaqsam miegħu rigward id-droga.

Hu jibqa' mħasseb tant li qal lill-ommu li kien hemm bżonn li jmur malajr għall-laqgħa.

Holly u Ben imorru flimkien u Ben jirrakkonta waqt il-laqgħa, kif ommu u l-kelb kienu salvawlu ħajtu.

Wara l-laqgħa, Ben ġie avviċinat minn tfajla li tgħidlu li kien hu t-traffikant ta' droga u stidnitu biex jaqsam id-droga għal darb'oħra.

Lura lejn il-ħanut tal-ħwejjeġ, Holly issib fuqu d-droga u jgħdilha li kienet it-tfajla li offrithielu.

Holly teħodlu d-droga u jmorru d-dar biex iħejju biex imorru l-knisja.

Fil-knisja, Holly toffri l-kondoljanzi lill-omm li kienet tilfet lil bintha Maggie bi droga.

Maggie kienet ħabiba kbira ta' Ben u t-tnejn kellhom il-vizzju ta' droga.

Meta l-familja jirritornaw id-dar, isibu li xi ħadd kien daħal id-dar u għalkemm wettaq ftit ħsarat, iżda seraq il-kelb Ponce.

Min kien ħa l-kelb?

Ben intebaħ li dak li ġara kien kollu tort tiegħu għax hu kien midjun ma' baruni tad-droga u issa jrid il-flus lura.

Ben joħroġ jiġri mid-dar biex imur jfittex il-kelb.

Holly tmur tfittxu bil-karrozza.

X'jiġri meta hi ssibu u tipperswadih biex it-tfittxijja jagħmluha flimkien?

Film dramm Amerikan taħt id-direzzjoni u l-kitba ta' Peter Hedges.

Ġrajja ta' omm li kienet lesta tagħmel minn kollox biex tgħin lil binha biex joħroġ mit-taħwid li daħal fih.

Minħabba t-tema tal-film, tajjeb li l-film jarawh dawk li għalqu l-ħmistax-il sena.

Ben is Back


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Fl-1963, Lee Iacocca, Viċi President tal-kumpanija Ford, ippropona lil Henry Ford II biex jixtri l-kumpanija Ferrari bl-iskop li permezz tas-sehem fit-tiġrija ta' erbgħa u għoxrin siegħa f' Le Mans, jitkabbar il-bejgħ tal-karrozzi Ford.

Iżda Enzo Ferrari, il-prorjetarju ma aċċettax.

Il-kumpanija Fiat offriet offerta aħjar.

Henry Ford xejn ma ħa pjaċir.

Għalhekk ordna lid-diviżjoni li tibni l-karozzi għat-tlielaq biex tibni karozza li tkun tista' tikkompeti f'Le Mans lil dik ta' Ferrari.

Għal dan il-għan, Iacocca kera is-servizzi ta' Carroll Shelby, proprjetarju ta' Shelby Automobiles.

Shelby kiseb fama meta fis-sena 1950, f'Le Mans kien rebaħ it-tiġrija.

Sfortunatament minħabba l-kundizzjoni f'saħħtu rtira minndan l-isport minħabba l-istress li joħloq.

Shelby għalhekk daħħal miegħu lil Ken Miles, bniedem li jitlagħlu malajr.

Dan l-aħħar kien qiegħed isibha diffiċli biex ikompli x-xogħol tiegħu ta' mekanik.

Shelby u Miles jittestjaw il-karrozza Ford GT40 MK, prototype, u jsibu li kien hemm xi difetti li ma kienux jagħmluha karozza li tista' tikkompeti ma' dik ta' Ferrari.

Ford ma kienx kuntent mis-sewwieq Miles u għalhekk għat-tiġrija ta' Le Mans tal-1964 għażlu li jibgħatu lil Phil Hill u Bruce McLaren.

Miles ħabbar li l-ebda karozza ta' Ford ma kienet sejra tispiċċa t-tiġrija, b'umiljazzjoni kbira għal Henry Ford.

Shelby jispjega lil Ford li l-karozza GT 40 kienet nislet biża' fil-kamp tal-Ferrari minħabba li rnexxielha tilħaq il-veloċità ta' 218 mil fis-siegħa meta din ġiet ippruvata għalkemm ġralha ħsara u waqqfet.

Għalhekk Shelby u Miles komplew jaħdmu fuq din il-karozza l-aktar fuq il-brejks minħabba li f'waħda mill-provi, Miles kien iffortunat li ma tilifx ħajtu meta l-brejkijiet fallew.

Fl-1966, Leo Beebe, Viċi President fil-Ford ħa t-tmexxija tad-diviżjoni tal-karozzi tat-tlielaq u bl-iskop li jkompli l-programm mingħajr Miles.

Iżda Shelby ħa lil Henry Ford Ii għal rikba u poġġa l-kumpanija tiegħu fuq assigurazzjoni li Miles biss setgħa jsuq b'suċċess il-karozza tal-ġiri billi kapaċi jtella' sa' limitu ta' 7,000 RPM.

X'jiġri minn hawn?

Film magħruf ukoll bħala

taħt id-direzzjoni ta' James Mangold u kitba ta' Jez Butterworth, John-Henry Butterworth u Jason Keller.

Film interessanti u eċitanti, msejjes fuq ġrajjet vera li seħħew fis-snin sittin meta Henry Ford II kien determinat li jegħleb il-monopolju fit-tlielaq tal-karozzi veloċi li kellha l-kumpanija Ferrari.

Le Mans '66


B'rabta mad‐dokument ta' qabel il‐Baġit 2020 'Sustaining Inclusive Growth', il‐Kummissjoni Djoċesana Ġustizzja u Paċi laqgħet l‐istedina għall‐konsultazzjoni u għaldaqstant ħejjiet numru ta' osservazzjonijiet u rakkomandazzjonijiet li qed tippreżenta għal konsiderazzjoni.

Ir‐rakkomandazzjonijiet tqassmu fi tliet gruppi li jirriflettu tlieta mill‐miri għall‐iżvilupp sostenibbli tan‐Nazzjonijiet Magħquda għall‐2030 (Sustainable Development Goals ‐ SDGs) tan‐Nazzjonijiet Magħquda.

Ta' min wieħed jinnota li dawn ir‐rakkomandazzjonijiet tfasslu wara eżerċizzju ta' konsultazzjoni ma' numru ta' organizzazzjonijiet li jaħdmu b'mod kontinwu ma' gruppi differenti fis‐soċjetà fi ħdan il‐Knisja f'Malta.

Il-Qerda tal‐Faqar – SDG 1

Il‐Kummissjoni addottat definizzjoni aktar wiesgħa ta' faqar li tinkudi gruppi vulnerabbli fost oħrajn: persuni bi dħul baxx, persuni li jsofru minn forom differenti ta' abbuż u żgħażagħ li huma mġiegħla jgħixu f'kundizzjonijiet prekarji.

Il‐Kummissjoni temmen li kwalunkwe miżuri li jiddaħħlu bil‐għan li jgħinu lil dawn il‐persuni għandhom isaħħu l‐pożizzjoni tal‐individwu u mhux iżidu d‐dipendenza tal‐persuna fuq l‐istess sapport.

Akkomodazzjoni affordabbli

: Il‐Kummissjoni tilqa' l‐iskema tal‐equity sharing u l‐White Paper 'Il‐Kera bħala alternattiva ta' akkomodazzjoni' ppubblikata f'Ottubru tal‐2018.

Għaldaqstant, il‐Kummissjoni temmen li hemm ħafna aktar x'jista' jsir fir‐rigward tal‐prezzijiet fis‐suq tal‐kera, li aktar ma jmur iż‐żmien aktar qed jogħlew u li qed iwasslu għal "ħaddiema fqar".

F'dan ir‐rigward, l‐Awtoritajiet huma jitluba jikkunsidraw ċerti soluzzjonijiet bħalma huma l‐introduzzjoni ta' (i) garanziji li jista' jagħti l‐Gvern fuq self fuq proprjetà u/jew (ii) it‐tnaqqis tal‐interessi fuq is‐self fuq il‐proprjetà meta tinħadem it‐taxxa fuq id‐dħul.

Persuni bla saqaf fuq rashom:

jeħtieġ jiġi kkummissjonat studju serju fuq il‐qagħda f'Malta dwar individwi li m'għandhomx fejn joqogħdu, li għandu jservi biex wieħed jifhem aktar x'qed iwassal għal din il‐problema u x'miżuri jistgħu jittieħdu sabiex din il‐problema tiġi indirizzata bl‐aktar mod effettiv.

Aktar riżorsi għandhom jiġu offruti għad‐diżpożizzjoni tal‐Knisja u NGOs involuti f'dan il‐qasam sabiex jittaffa l‐piż li dawn qed iġorru sabiex joffru sapport lid‐djar li joffru kenn lill‐individwi li m'għandhomx fejn joqogħdu.

Persuni li qed isofru minn abbuż:

Il‐Kummissjoni tirrakkommanda li titwaqqaf aġenzija li toffri parir legali.

Għandha wkoll titwaqqaf sistema fejn kontribuzzjonijiet ta' appoġġ għat‐tfal jintbagħtu lil din l‐aġenzija, biex din imbagħad tgħaddihom lill‐familja konċernata.

Din is‐sistema għandha twassal sabiex jiġu evitati ħafna mil‐litigazzjonijiet li huma n‐norma f'sitwazzjonijiet bħal dawn.

Żgħażagħ li jfallu mis‐sistema edukattiva:

Il‐Kummissjoni tilqa' b'mod pożittiv l‐iskema li l‐Gvern qed iniedi 'My Journey: Achieving through different paths'.

Wieħed jirrakkomanda li skemi bħal dawn jiġu estiżi għal żgħażagħ akbar fiż‐żmien u li sfortunatament ħarġu mis‐sistema edukattiva qabel iż‐żmien.

Refuġjati u individwi li qed ifittxu l‐Ażil:

Il‐Kummissjoni hija mħassba b'mod serju dwar il‐lingwaġġ li sfortunatament intuża fid‐Dokument ta' qabel il‐Baġit 2020 b'referenza għar‐refuġjati u individwi li qed ifittxu l‐ażil.

Li wieħed jippreżenta sitwazzjoni umanitarja bħala problema ta' sigurtà nazzjonali hija inkwetanti.

Dan jista' jkollu konsegwenzi serji fuq kif il‐poplu jħares lejn din il‐kwistjoni.

Aġir bħal dan mill‐istituzzjonijiet li qed jiggvernawna jista' jwassal biex ikompli jrewwaħ il‐fjammi fuq is‐sentimenti xenofobiċi li sfortunatament diġà jinsabu b'saħħithom f'ċerti oqsma tas‐soċjetà.

Il‐Kummissjoni tkompli tisħaq li għandu jsir investiment sostantiv fir‐rigward tal‐Initial Reception Centre.

Il‐Kummissjoni tħeġġeġ ukoll lill‐Gvern sabiex jinstabu akkommodazzjonijiet alternattivi għal dawk l‐individwi li qed ifittxu l‐ażil.

Sfortunatament dawn qed jinżammu għal aktar milli hemm bżonn fl‐Initial Reception Centre u fil‐Kwartieri tal‐Armata f'Ħal Safi.

Is‐Saħħa u l‐Benesseri – SDG 3

Fost l‐iżviluppi pożittivi li wieħed jista' jelenka f'dan il‐qasam, insibu: l‐akkwist ta' apparat fl‐ambitu ta' kirurġija robotika, l‐inklużjoni ta' Malta fil‐European Reference Network u l‐ispinta li ngħatat fl‐investiment li sar fiċ‐ċentri tas‐saħħa u fis‐sistema ċentrali tas‐saħħa.

Saħħa Mentali:

minkejja l‐proposti riċenti li saru fir‐rigward tat‐titjib tal‐faċilitajiet tal‐Isptar ta' Monte Karmeli, il‐Kummissjoni hi tal‐opinjoni li dan mhux biżżejjed biex ilaħħaq maż‐żieda fid‐domanda għas‐servizzi li qed ikun hawn.

Il‐Kummissjoni ttenni li għandhom jiddaħħlu servizzi ta' sapport ta' saħħa mentali lil dawk il‐qraba li qed jagħtu kura lil membri tal‐familja.

Kwalità ta' arja tajba:

hemm numru ta' soluzzjonijiet li wieħed jista' jikkunsidra sabiex tittejjeb il‐kwalità tal‐arja.

Dawn jinkludu, fost l‐oħrajn: i) trasport pubbliku b'xejn fil‐ħinijiet fejn it‐traffiku jkun l‐aktar f'qagħda kritika (ii) introduzzjoni ta' infrastruttura adegwata u sigura fir‐rigward ta' mezzi alternattivi ta' trasport (iii) jiġu evitati miżuri li jnaqqsu t‐traffiku biss għal żmien qasir (iv) isir investiment sabiex jiżdiedu spazji b'siġar u aktar ħdura (v) u li jiġu infurzati r‐regolamenti fuq il‐prattiċi fis‐settur tal‐kostruzzjoni li jnaqqsu t‐trabijiet fl‐arja.

Xogħol Diċenti u Tkabbir Ekonomiku – SDG 8

Aktar ma jgħaddi ż‐żmien, Malta qiegħda tkompli tilħaq livelli aktar għolja ta' tkabbir ekonomiku u qgħad baxx.

Ir‐riżultati miksuba qed ikunu saħansitra aktar tajbin minn dawk mistennija.

Madankollu huwa importanti ħafna li l‐progress ekonomiku isir b'mod etiku u jkun ta' natura sostenibbli.

Xogħol diċenti:

l‐infurzar tal‐liġijiet f'ċerti setturi, fosthom: fis‐settur tal‐kostruzzjoni, dak tad‐divertiment u fit‐turiżmu, qed ikun anqas milli wieħed jistenna.

Il‐Kummissjoni tħeġġeġ lill‐Gvern sabiex iniedi sistemi robusti li jissalvagwardjaw il‐ħaddiem u li jiggarantixxu mezz sigur u dinjituż kif wieħed jista' jaqla' l‐għajxien tiegħu.

Ta' min wieħed jiġbed l‐attenzjoni wkoll fuq l‐effett tal‐hekk imsejħa 'Gig economy' li f'dawn l‐aħħar snin qed issir aktar predominanti fil‐pajjiż.

F'dan ir‐rigward, il‐Kummissjoni tħeġġeġ lill‐Gvern biex idaħħal fis‐seħħ l‐emendi meħtieġa fil‐liġi tax‐xogħol, sabiex ħaddiema involuti f'xogħol marbut mal‐Gig Economy ma jiġux sfruttati.

Il‐Kummissjoni tirrikonoxxi wkoll il‐kontribut siewi li ħaddiema barranin qed jagħtu lill‐ekonomija Maltija.

Għaldaqstant il‐Kummissjoni tħeġġeġ lill‐Gvern sabiex jissalvagwardja l‐ħaddiema barranin u jiżgura li dawn l‐istess individwi jiġu trattati bid‐dinjità mistħoqqa u mhux sempliċiment bħala riżors ieħor ta' produzzjoni.

Tkabbir Ekonomiku:

fid‐dawl tal‐fatt li l‐ekonomija ta' Malta tibqa' dejjem vulnerabbli minħabba n‐natura tagħha ta' gżira żgħira; wieħed ma jistax ma jaċċennax l‐importanza tad‐diversifikazzjoni u l‐fatt li l‐ekonomija ma tistax titħalla tiddependi fuq numru zgħir ta' setturi partikolari.

F'dan ir‐rigward, il‐Kummissjoni tħeġġeġ lil kull min qed jieħu deċiżjonijiet f'dan l‐ambitu, sabiex l‐investiment jiġi direzzjonat b'mod aktar etiku u sostenibbli.

Konklużjoni

Fid‐dawl tal‐progress ekonomiku li qed jintlaħaq dan l‐aħħar, il‐Kummissjoni tinsisti li l‐frott ta' dan il‐progress għandu jitgawda minn kulħadd u li ħadd m'għandu jitħalla jaqa' lura.

Dan ma jfissirx biss ridistribuzzjoni xierqa tal‐ġid li qed jiġi ġġenerat, imma wkoll li wieħed jeżamina dan il‐ġid minn fejn hu ġej u l‐prezz li s‐soċjetà qed ikollha tħallas għalih.

Meta l‐progress jitkejjel biss bit‐tkabbir ekonomiku ma jkunx qed jirrifletti r‐realtà attwali, li tkun qed tiġi ssimplifikata.

Fil‐kejl tal‐progress, il‐prinċipji tal‐etika u tas‐sostenibbiltà huma kruċjali u għaldaqstant għandhom jingħataw l‐importanza mistħoqqa minn dawk li jmexxu l‐pajjiż.

Kif qal tajjeb il‐Papa Franġisku, hemm bżonn li nimxu lil hinn "mit‐traġedja ta' politika li moħħha biss fir‐riżultati immedjati, imwieżna wkoll mill‐popli konsumisti, ... titlob li wieħed jipproduċi tkabbir fi żmien qasir."

"Il‐kobor tal‐politika jidher meta, f'mumenti diffiċli, wieħed jaġixxi skont prinċipji għoljin u jaħseb fil‐ġid komuni fit‐tul."

(Laudato Si', 178).

Il‐Kummissjoni tittama u titlob li l‐eżerċizzju tal‐Baġit 2020 jiġi ispirat minn dan il‐ħsieb.

Agħfas hawn

biex tniżżel id-dokument tal-Kummissjoni Ġustizzja u Paċi (verżjoni sħiħa)

Baġit 2020: Naħsbu fil-ġid komuni fit-tul


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Stephanie Patrick, tfajla intelliġenti, wara l-mewta traġika tal-ġenituri tagħha u ta' ħutħa bla ma qatt ma kien mistenni, spiċċat mkissra u mfarka psikoloġikament għal kollox b'dak li ġara.

Hi stess kellha tkun fuq l-ajruplan iżda fl-aħħar ħassret il-pjan li ttir magħhom u ħelsitha minn mewta ċerta.

Riżultat t'hekk, hi mhux biss ħalliet il-kors universitarju li kienet qegħda tagħmel ġewwa Oxford u li kienet meqjusa bħalha " top student", iżda spiċċat tiġġerra fit-toroq ta' Londra, prostituta, xurbana u drogata.

Dan kollu jseħħ minħabba d-disgrazzja li soffrew qrabatha meta kienu qegħdin jivvjaġġaw u l-ajruplan li kienu fuqu sploda f'nofs l-Atlantiku.

F'din il-qagħda ta' disperazzjoni, Stephanie tiltaqa' ma' Proctor, ġurnalist investigattiv, li għarrafha li t-telfa tal-ajruplan ma kienx inċident iżda kien att ta' terroriżmu u li dak li għamel il-bomba kien għadu ħaj, jiġġera fit-triq.

Mimlija rabja, Stephanie ftehmet ma' Proctor li kienet lesta li tgħinu, iżda sfortunatament, Proctor jinqatel mit-terroristi.

Stephanie, bl-informazzjoni li kien taha Proctor, tmur l-iSkozja biex issib lil dak li kien tah l-informazzjoni.

Ġewwa Lochness, post imwarrab u maqtugħ minn kollox, Stephanie tiltaqa' ma' Iain, eks-aġent fl-M6 li jkun lest li jgħinha biex twettaq il-pjan tagħha għalkemm qallha li l-missjoni kienet perikoluża ħafna.

Fil-fatt, Iain bit-taħriġ li jtiha, jittrasformaha f'assassina professjonali, barra wkoll li titgħallem tassumi l-identità ta' ħaddieħor bl-ilbies u l-parrokki li kienet tilbes.

Għal Stephanie iżda kien hemm il-ħtieġa li ssir taf sew min tassew kienet hekk kif bdiet tieħu r-rwol ta' Lisa, prostituta u ftit wara r-rwol ta' Petra Reuter, anarkista Ġermaniża, kif ukoll ir-rwol ta' Marina Gaudenzi, negozjanta Svizzera.

Dawn l-irwoli kollha f'ħajjitha għenuha biex twettaq il-pjan tagħha li tagħmel vendetta minn dawk kollha li kellhom x'jaqsmu mal-mewt tal-membri tal-familja tagħha.

Kif jirnexxielha tagħmel dan u tivvendika ruħha?

Iżda fl-aħħar mill-aħħar, Stephanie, qatt ssib il-rwol proprja tagħha fil-ħajja?

Film Brittaniku – Amerikan, dramm mimli azzjoni li jżommok fuq ix-xwiek, hu taħt id-direzzjoni ta' Reed Morano u kitba ta'Mark Burnell, msejjes fuq in-novella tiegħu stess taħt l-istess isem.

Minħabba vjolenza, qtil mdemmi, kliem goff u użu ta' droga kif ukoll it-tema ewlenija ta' vedetta, ikun tajjeb li l-film jarawh il-kbar biss.

The Rhythm Section


Il‐Fondazzjoni għall‐Istudji Teoloġiċi tal‐Arċidjoċesi ta' Malta qed terġa' toffri skema ta' boroż ta' studju biex tgħin lil min jixtieq ikompli l‐istudju tat‐teoloġija u l‐oqsma pastorali fil‐Fakultà tat‐Teoloġija fl‐Università ta' Malta.

L‐għan ta' din l‐iskema hu li aktar lajċi jitħarrġu akkademikament sabiex jagħtu sehemhom fil‐Knisja u fis‐soċjetà.

Għas‐sena akkademika 2019‐2020, il‐Fondazzjoni qed toffri għaxar boroż ta' €2,000 għal min japplika għal dawn il‐korsijiet:

Baċellerat fl‐Arti (bl‐Unuri) fit‐Teoloġija (part‐time)

Master fl‐Etika tan-Negozju

Master fit‐Teoloġija

Master fl‐Istudji Reliġjużi

L‐applikazzjonijiet għall‐boroż ta' studju jagħlqu fis‐16 ta' Settembru 2019.

Aktar dettalji dwar l‐iskema u l‐applikazzjoni jistgħu jinkisbu minn fuq

10 boroż ta' studju fit-teoloġija u l-oqsma pastorali fl-Università ta' Malta


Qari tal-jum

L-Ewwel Qari: 1 Mak 4, 36-37.52-59

Salm: 1 Kron 29, 10.11abċ.11d-12a.12bċd

L-Evanġelju: Lq 19, 45-48

F'dak iż-żmien, Ġesù daħal fit-tempju, u qabad ikeċċi 'l barra l-bejjiegħa u jgħidilhom: "Hemm miktub: "Id-dar tiegħi tkun dar it-talb".

Iżda intom għamiltuha għar tal-ħallelin".

U kien jgħallem kuljum fit-tempju.

Il-qassisin il-kbar u l-kittieba u l-kbarat tal-poplu kienu jfittxu li jeqirduh; iżda ma kinux jafu x'jaqbdu jagħmlu, għax il-poplu kollu kien imqabbad miegħu biex jisimgħu.

Qaddisa tal-jum:

Santa Ċeċilja, Verġni u Martri

L-Evanġelju tal-jum: 22 ta' Novembru


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Frances McCullen, tfajla Amerikana, taħdem bħala

u tgħix ħajja trankwilla f'appartament ma' Erica Penn, ħabibtha ġewwa New York.

Dan l-aħħar tilfet lill-ommha bil-marda tal-kan"ċer u sfortunatament tinsab f'relazzjoni sfurzata ma' missierha li moħħu kien biss fuq in-negozju li kien imexxi.

Waqt li kienet fuq tren f'subway, tinnota li xi ħadd kien ħalla handbag.

Meta marret fl-appartament bih, Frances issir taf li dan kien ta' mara, suppost Franċiża, bl-isem ta' Greta Hideg, għalliema tal-pjanu.

Frances tmur fl-indirizz indikat fejn kienet toqgħod Greta biex trodd lura l-handbag.

Greta tistieden lil Frances biex tieħu kafè magħha u tirrevela li hi kienet armla u li kellha tifla tistudja fi Franża.

Wara din l-ewwel laqgħa, Frances baqgħet tmur għandha biex iżżommha kumpanija.

Lejla waħda, waqt li Greta kienet qegħda tipprepara l-ikla ta' filgħaxija, talbet lil Frances biex tmur u ġġib xi ħaġa minn sideboard.

Bi żball tiftaħ in-naħa fejn hemm issib numru ta' handbags li fuqhom kien hemm ismijiet u numri ta' telefons ta' persuni li Greta kienet taf, inkluż tagħha stess.

Frances tibda tinkwieta u tiddeċiedi li taqta' kull rabta ma' Greta.

Iżda fi żmien qasir, Greta tibda tqis il-passi tagħha li min-naħa tagħha turiha li din l-imġieba xejn ma kienet qegħda tieħu pjaċir biha.

Barra minn hekk, hi tibda tirċievi mingħandha numru ta' messaġġi kif ukoll ċempil spiss fuq il-mobile.

Spiss Greta kienet tidher barra r-ristorant fejn kienet taħdem Frances.

Kien għalxejn li Frances wissiet lil Greta biex ma tkompliex idejjaqha.

Darb'oħra Greta marret fl-appartament fejn kienu joqgħodu Frances u Erica.

Ftit jiem wara Greta wkoll marret fir-ristorant bi skuża biex tiekol u hemm ħolqot konfużjoni tant li spiċċat meħudha l-isptar.

X'sejra tagħmel Frances meta ssir taf li Greta kienet ħarġet mill-isptar u ssir taf ukoll, li wara kollox, bint Greta kienet wettqet suwiċidju u li mhux veru li qatt kienet Franża?

X'jiġri meta Greta taħtaf lil Frances?

X'sejjer isir minnha meta ssib ruħha f'din il-qagħda?

Film Irlandiż – Amerikan, taħt id-direzzjoni ta' Neil Jordan u kitba ta' Ray Wight.

Minħabba it-tema tal-film fejn niltaqgħu ma' persuna psikopatika u li kienet lesta li tkun aggressiva u perikoluża, kif ukoll l-vjolenza u l-mezzi li użat, ikun tajjeb li l-film jarawh il-kbar biss.

Greta


Qari tal-jum

L-Ewwel Qari: 1 Ġw 2, 12-17

L-Evanġelju: Lq 2, 36-40

Marija u Ġużeppi ħadu lil Ġesù f'Ġerusalemm biex jippreżentawh lill-Mulej.

Kien hemm waħda profetissa, Anna, bint Fanwel, mit-tribù ta' Aser.

Kienet imdaħħla ħafna fiż-żmien; wara xbubitha kienet għamlet seba' snin miżżewġa, u mbagħad romlot.

Sa ma kellha erbgħa u tmenin sena ma kienet titwarrab qatt mit-tempju, lejl u nhar taqdi lil Alla fis-sawm u t-talb.

Dak il-ħin stess waslet, u bdiet trodd ħajr lil Alla u titkellem fuq it-tarbija ma' dawk kollha li kienu jistennew il-fidwa ta' Ġerusalemm.

Meta temmew kulma kellhom jagħmlu skont il-Liġi tal-Mulej reġgħu lura lejn il-Galilija fil-belt tagħhom ta' Nazaret.

U t-tifel baqa' jikber u jissaħħaħ, mimli bl-għerf.

U l-grazzja ta' Alla kienet fuqu.

L-Evanġelju tal-jum: 30 ta' Diċembru


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Fl-1998, Lloyd Vogel, ġurnalista

jattendi għaż-żwieġ ta' oħtu Lorraine flimkien ma' martu Andrea u t-tarbija Gavin.

Waqt ir-riċeviment, Lloyd jaqbad ġlieda ma' missieru Jerry.

Lloyd kien sabha diffiċli biex jaħfer lill-missieru li kien abbanduna lill-ommu meta din kienet qegħda tmut u l-aktar li kellha bżonnu.

L-għada tat-tieġ, Ellen, l-editur tal-magazin

fejn kien jaħdem Lloyd, assenjatlu intervista ma' Fred Rogers biex tidher fil-ħarġa li jmiss.

Dan l-artiklu ma kellux ikun itwal minn 400 kelma.

Lloyd għalhekk jivvjaġġa lejn l-istudju WQED ġewwa Pittsburgh biex jintervista lil Rogers.

Waqt l-intervista, Rogers ma tantx deher lest li jitkellem fuq il-fama tiegħu bħala preżentatur ta' programm popolari fuq it-televiżjoni iżda aktar wera interess li jsir jaf kif Lloyd kellu dik il-ferita f'imnieħru.

Lloyd irrakontalu x'ġara fit-tieġ t'oħtu u kif hu ma laqax l-apoloġija u l-attentat li għamel missieru biex jirrikonċilja miegħu.

Sadanittant, Lloyd kien determinat li juri li Rogers kien persuna twajba u ġentlom u għalhekk beda jara numru ta' episodji tal-wirjiet ta' Rogers għalkemm ma seta' jsib xejn biex joħroġ xi ħaġa minn dak li ra.

Għalhekk Lloyd talab li jkollu intervista oħra miegħu meta dan kien jinsab ġewwa New York.

Waqt l-intervista, Rogers għal darb'oħra warrab il-mistoqsijiet li ried jagħmillu Lloyd u beda jkellmu fuq it-trobbija taż-żewġ uliedu.

Rogers sadanittant ħareġ minn bagalja żewġ pupazzi u staqsih fuq il-pupu fenek li hu kellu fi tfulitu u fuq missieru.

Lloyd iżda xejn ma ħa pjaċir b'dan id-diskors u telaq 'l barra.

Meta Lloyd wasal id-dar, isib lil missieru Jerry u Dorothy, ħabibtu, jitkellmu ma' Andrea.

Lloyd irabbja u ċanfar lill-missieru għal dak li kien ghamel meta abbanduna lil martu meta din kienet qegħda tmut bil-marda tal-kanċer.

Wara dak li kellu x'jgħid, Lloyd talbu biex jitlaq 'l barra iżda Jerry isofri attakk ta' qalb u ttieħed l-isptar b'emerġenza .

Lloyd min-naħa tiegħu jirrifjuta li jibqa' l-isptar u jmur Pittsburgh biex jiltaqa' ma' Rogers.

X'jiġri minn hawn?

Film Amerikan, bi storja tajba, taħt id-direzzjoni ta' Marielle Heller u kitba ta' Micah Fitzerman-Blue u Noah Harpster.

Film bi storja pożittiva ħafna fejn turi l-effett ta' persuna b'valuri nsara x'effett jista' jkollha fuq persuna li jkun qiegħed isibha diffiċli biex jahfer u jinsa għal xi azzjoni li sofra.

A Beautiful Day In The Neighbourhood


F'Jum il-Ħajja, l-Isqof Awżiljarju Joseph Galea-Curmi appella lis-soċjetà Maltija sabiex ikun hawn aktar nies ta' sinsla u ta' prinċipju li kapaċi jiddefendu l-ħajja mill-bidu sat-tmiem naturali tagħha.

L-Isqof saħaq fuq erba' punti:

Il-ħarsien tal-ħajja mhix kwistjoni ta' mandat:

Il‐protezzjoni tal‐ħajja umana, anke meta għadha fit‐tnissil, hi kwistjoni ta' prinċipju u ma tintrabatx ma' xi mandat li jagħti l‐poplu.

Kburin ukoll jekk inkunu waħedna:

Li tiddefendi l-ħajja m'għandux iġegħelna nistħu jew nisktu.

Għandna nkunu kburin li għalina l‐ħajja umana hi tant għażiża li nixtiequ l‐aqwa żmien għat‐tarbija li għadha ma twelditx.

Tolleranza zero għal kull theddid għall-ħajja

: Kull meta l‐ħajja umana hi fil‐periklu, għandha nkunu magħqudin biex niddefenduha.

Dan jgħodd għat-tarbija fil-ġuf, għal min hu fil-periklu f'nofs ta' baħar, għal min hu mħajjar jieħu d-droga, l-anzjani u l-morda.

Impenn biex ngħinu lin-nisa li huma vittmi:

Irridu ngħinu u nagħtu sapport lin-nisa li jkollhom diffikultà bit-tqala u jitħallew weħidhom f'dan iż-żmien diffiċli.

L-appell tal-Isqof Galea-Curmi hu biex dejjem inħarsu d-don tal-ħajja.

Sostna li rridu nuru apprezzament u nitolbu għal dawk kollha li huma xhieda ta' impenn favur il‐ħajja biex b'kuraġġ ikomplu jwasslu dan il‐messaġġ.

Agħfas hawn biex taqra l-omelija sħiħa tal-Isqof.

Il-prinċipju tal-protezzjoni tal‐ħajja


Direttur:

Ħin tal-Film:

Maħruġ minn KRS Releasing Ltd

KLASSIFKA TAĊ-ĊENSURA:

KLASSIFIKA TAL-KNISJA:

F'għodwa fis-sena 2000, Joan Stanley, anżjana ta' 87 sena, issib ma' wiċċha numru ta' uffiċjali tal-

li ġew biex jarrestawha fuq akkuża serja ta' tradiment tal-pajjiż.

Joan tispiċċa arrestata u nterrogata fuq provi li tul erbgħin sena, hi bdiet tgħaddi nformazzjoni klassifikata u ta' natura sigrieta lir-Russja.

Fis-sena 1938, ġewwa Cambridge, Joan tindieħes ma' studenti b'tendenza ta' ideal komunista.

Fost dawn, hi tinġibed lejn żagħżugħ, Leo Galich li għalkemm twieled ir-Russja, iżda trabba fil-Ġermanja.

Minn hawn ħarab wara li n-Nażiżmu refa' rasu sew.

Leo ġie jgħix u jistudja fl-Ingilterra.

Joan ukoll issir ħabiba ta' Sonya, il-kuġina ta' Leo.

Fl-1940, Joan tiggradwa fil-fiżika.

Hi tibda taħdem ġewwa l-famuż laboratorju Cavendish f'Cambridge.

Joan, tfajla, mill-ewwel turi l-ħila tagħha fil-fiżika.

Għall-ewwel ix-xogħol tagħha kien ta' segretarja tax-xogħol xjentfiku li kien qiegħed isir mix-xjentist, Professur Max Davies.

Meta Davies u sħabu x-xjentisti jkunu qegħdin jiddiskutu, deher li kien hemm impass għax ma setgħux isibu soluzzjoni, Joan tissuġġerixxi kif din il-problema tista' tkun solvuta.

Minn hawn ix-xjentisti daħluha magħhom u fi żmien qasir is-soluzzjoni li hi għenet biex tirriżolvi ruħha, flimkien mal-Amerikani u l-Kanadiżi, inħolqot il-bomba atomika.

Joan tirrealizza li l-proġetti li kienu qegħdin jaħdmu fuqhom kienu sejrin ikunu proġetti perikolużi.

Il-ħajja professjonali tagħha, flimkien ma' dik tal-ideal politiku ma bdewx jaqblu ma' xulxin.

Hawn Joan xtaqet ħafna li d-dinja li ngħixu fiha tkun dinja aktar fi żgur.

Lura fis-sena 2000, waqt l-interogazzjoni, mgħejuna minn binha Nick, avukat, insiru nafu li Joan irreżistit il-pressjoni li sħabha kommunisti kienu qegħdin jagħmlulha biex tgħaddi l-informazzjoni lil Russi.

Iżda meta l-Amerika tisplodi żewġ bombi atomiċi fuq il-Ġappun, iddeċiedet li tgħaddi l-informazzjoni lir-Russi bit-tama li ż-żewġ potenzi jkollhom dawn l-armi tal-qerda tal-massa ikunu ta' detriment għal xulxin.

Kif irnexxielha li ma tinqabadx tul dawk is-snin kollha?

Kif baqgħet hekk, il-provi kontra tagħha kienu ċari biżżejjed biex titpoġġa fuq akkuża?

Film Brittaniku, msejjes fuq storja vera mill-ħajja ta' Melita Norwood, spija Ingliża li għal erbgħin sena sħaħ irnexxielha tgħaddi informazzjoni klassifikata u sigrieta lir-Russi.

Il-film taħt id-direzzjoni ta' Trevor Nunnu u kitba ta' Lindsay Shapero.

It-tema tal-film titlob li l-film jarawh dawk li għalqu t-tnax-il sena.

Red Joan


Qari tal-jum

L-Ewwel Qari: Mal 3, 13-20a

Salm: 1, 1-2.3.4 u 6

L-Evanġelju: Lq 11, 5-13

F'dak iż-żmien, Ġesù qal lid-dixxipli tiegħu: "Wieħed minnkom ikollu ħabib li jiġih f'nofs ta' lejl u jgħidlu: "Ħabib, islifni tliet ħobżiet, għax ġie għandi wieħed ħabib tiegħi mill-vjaġġ u ma għandix x'nagħtih".

U l-ieħor iwieġbu minn ġewwa u jgħidlu: "Iddejjaqnix; issa l-bieb magħluq, u wliedi qegħdin fis-sodda miegħi; ma nistax inqum nagħtik".

Ngħidilkom jien, li jekk ma jqumx jagħtih għax ħabib tiegħu, iqum u jagħtih kulma jkollu bżonn minħabba l-wiċċ sfiq tiegħu.

U jiena ngħidilkom: Itolbu u jingħatalkom, fittxu u ssibu, ħabbtu u jiftħulkom.

Għax min jitlob, jaqla'; min ifittex, isib; u min iħabbat, jiftħulu.

Min hu dak il-missier fostkom li, jekk ibnu jitolbu ħuta, minflok ħuta jagħtih serp?

Inkella jekk jitolbu bajda jagħtih skorpjun?

Mela jekk intom, nies ħżiena bħalkom, tafu tagħtu lil uliedkom ħwejjeġ tajba, kemm aktar il-Missier mis-smewwiet jagħti spirtu qaddis lil dawk li jitolbuhulu!".

L-Evanġelju tal-jum: 10 ta' Ottubru


Il-Familja Mqaddsa ta' Ġesù, Marija u Ġużeppi

Qari tal-jum

L-Ewwel Qari: Sir 3, 2-6.

It-Tieni Qari: Kol 3, 12-21

L-Evanġelju: Mt 2, 13-15.19-23

Meta telqu l-Maġi, deher anġlu tal-Mulej f'ħolma lil Ġużeppi u qallu: "Qum, ħu miegħek lit-tifel u lil ommu, u aħrab lejn l-Eġittu.

Ibqa' hemm sa ma ngħidlek jien, għax Erodi se jfittex lit-tifel biex joqtlu".

Ġużeppi qam, ħa miegħu lit-tifel u lil ommu bil-lejl u telaq lejn l-Eġittu, u baqa' hemmhekk sal-mewt ta' Erodi, biex hekk iseħħ dak li kien qal il-Mulej permezz tal-profeta, meta qal: "Mill-Eġittu sejjaħt lil ibni".

Meta miet Erodi, deher l-anġlu tal-Mulej f'ħolma lil Ġużeppi fl-Eġittu u qallu: "Qum ħu miegħek lit-tifel u lil ommu, u erġa' lura lejn l-art ta' Iżrael, għax mietu dawk li kienu jfittxu l-ħajja tat-tifel".

Ġużeppi qam, ħa miegħu lit-tifel u lil ommu, u mar fl-art ta' Iżrael.

Imma billi sama' li fil-Lhudija kien qiegħed isaltan Arkelaws flok Erodi missieru, baża' jmur hemm.

Fuq twissija li kellu fil-ħolm, telaq lejn l-inħawi tal-Galilija, u mar joqgħod f'belt jisimha Nażaret, biex hekk iseħħ dak li kien ingħad permezz tal-profeti, "Ikun jissejjaħ Nażri".

L-Evanġelju tal-Ħadd: 29 ta' Diċembru


Qari tal-jum

L-Ewwel Qari: Ġen 49, 29-33; 50, 15-26a

L-Evanġelju: Mt 10, 24-33

F'dak iż-żmien, Ġesù qal lill-Appostli tiegħu: "Ma hemmx dixxiplu aqwa mill-imgħallem, anqas ilsir aqwa minn sidu.

Biżżejjed għad-dixxiplu jekk joħroġ jixbah lill-imgħallem tiegħu u l-ilsir lil sidu.

Jekk lil sid id-dar tawh il-laqam ta' Begħelżebul, kemm aktar lin-nies ta' daru!

Għalhekk la tibżgħux minnhom.

Għax xejn ma hu mgħotti li ma jinkixifx, u xejn ma hu moħbi li ma jsirx magħruf.

Dak li jien ngħidilkom fid-dlam għiduh fid-dawl, u dak li ngħidilkom f'widnejkom xandruh minn fuq il-bjut.

U tibżgħux minn dawk li joqtlu l-ġisem bla ma jistgħu joqtlu r-ruħ; imma aktar ibżgħu minn dak li jista' jeqred kemm ir-ruħ u kemm il-ġisem fl-infern.

Żewġ għasafar tal-bejt mhux b'ħabba jinbiegħu?

U b'danakollu anqas wieħed minnhom ma jaqa' fl-art mingħajr ir-rieda ta' missierkom.

Intom imbagħad sax-xagħar ta' raskom kollu hu magħdud.

Mela xejn la tibżgħu; intom aqwa minn ħafna għasafar tal-bejt!

Kull min jistqarr quddiem il-bnedmin li hu miegħi, jien ukoll nistqarr li jiena miegħu quddiem Missieri li hu fis-smewwiet.

Iżda min jiċħad lili quddiem il-bnedmin, jien ukoll niċħad lilu quddiem Missieri li hu fis-smewwiet".

L-Evanġelju tal-jum: 13 ta' Lulju


Qari tal-jum

L-Ewwel Qari: Neħ 8, 1-4a.

L-Evanġelju: Lq 10, 1-12

F'dak iż-żmien, il-Mulej għażel tnejn u sebgħin oħra u bagħathom tnejn tnejn qablu f'kull belt u post fejn kien se jmur hu.

U qalilhom: "Il-ħsad huwa kbir, imma l-ħaddiema ftit.

Itolbu mela lil Sid il-ħsad biex jibgħat ħaddiema għall-ħsad tiegħu.

Morru!

Araw, qiegħed nibgħatkom bħal ħrief qalb l-ilpup.

Teħdux magħkom la but, la ħorġa u lanqas qrieq, u fit-triq issellmu lil ħadd.

Fid-dar fejn tidħlu, l-ewwel għidu: "Is-sliem lil din id-dar!".

U jekk fiha jkun hemm min iħobb is-sliem, jistrieħ is-sliem tagħkom fuqu; jekk le, it-tislima tagħkom terġa' lura għandkom.

Ibqgħu għand dik il-familja, u kulu u ixorbu milli jkollhom huma, għax il-ħaddiem ħaqqu ħlasu.

Toqogħdux idduru minn familja għal oħra.

F'kull belt li fiha tmorru u jilqgħukom, kulu dak li jqegħdulkom quddiemkom; fejqu l-morda li jkun hemm; u lin-nies għidulhom: "Is-Saltna ta' Alla waslitilkom".

Imma l-belt li fiha tidħlu u ma jilqgħukomx, oħorġu fil-pjazez tagħha u għidu: "Sa t-trab ta' beltkom infarfru minn ma' riġlejna, u nħalluh għalikom.

Imma kunu afu dan: is-Saltna ta' Alla waslet".

Ngħidilkom li dak il-jum ikun eħfef għal Sodoma milli għal dik il-belt".

L-Evanġelju tal-jum: 3 ta' Ottubru


Qari tal-jum

L-Ewwel Qari: Iż 26, 1-6

Salm: 117 (118), 1 u 8-9.19-21.25-27a

L-Evanġelju: Mattew 7, 21.24-27

F'dak iż-żmien, Ġesù qal lid-dixxipli tiegħu:

Mhux kull min jgħidli: "Mulej, Mulej", jidħol fis-Saltna tas-Smewwiet, iżda min jagħmel ir-rieda ta' Missieri li hu fis-smewwiet.

Għalhekk, kull min jisma' dan kliemi u jagħmel li qiegħed ngħid jien, isir jixbah lil bniedem għaqli li bena daru fuq il-blat.

Niżlet ix-xita, ġew il-widien, qamu l-irwiefen u ħabtu fuq dik id-dar, iżda ma ġġarrfitx għax kellha s-sisien tagħha fuq il-blat.

Imma kull min jisma' dan kliemi u ma jagħmilx li qiegħed ngħid jien, isir jixbah lil bniedem iblah li bena daru fuq ir-ramel.

Niżlet ix-xita, ġew il-widien, qamu l-irwiefen u ħabtu fuq dik id-dar, u ġġarrfet; u kbira kienet il-qerda tagħha!"

L-Evanġelju tal-jum: 6 ta' Diċembru


Il‐Kummissjoni Interdjoċesana Ambjent (KA) tħoss li għadha ma teżisti l‐ebda informazzjoni soda u rigoruża, u li hija pubblika, li permezz tagħha wieħed ikun jista' jgħarbel u jixtarr l‐alternattivi kollha biex l‐aċċessibbiltà bejn Malta u Għawdex titjieb.

Dan wara li ħarġet l‐aħbar li Infrastructure Malta kienet bdiet il‐proċess li bih qed tfittex li tidentifika kumpanija jew konsorzju biex jibnu u joperaw il‐mina għal żmien definit.

Hija tħoss li mina bejn iż‐żewġ gżejjer qed tiġi preżentata bħala l‐unika soluzzjoni għal din il‐kwistjoni.

Ta' min isemmi l‐fatt li l‐introduzzjoni ta' vapur ieħor f'dawn l‐aħħar xhur għen biex jitjieb is‐servizz ta' mobbiltà u trasport bejn iż‐żewġ gżejjer għalkemm il‐wegħda li jkun aċċessibbli aktar għal persuni bi ħtiġijiet speċjali għal xi raġuni għadha ma seħħitx, u lanqas ma saret sejħa internazzjonali biex jinġieb vapur b'mod permanenti.

Dan jasal biex isaħħaħ l‐impressjoni tal‐pubbliku li mina tkun l‐unika soluzzjoni għal aċċessibbiltà aħjar bejn il‐Gżejjer.

Dwar is‐sejħa għall‐offerti tal‐fast ferry service u tas‐servizz tal‐ħelikopter, il‐KA tistenna li l‐proċess tat‐tħejjija tad‐dokumenti tat‐tenders jew id‐deċiżjonijiet li jittieħdu wara sejħa għall‐offerti jkunu għalkollox trasparenti.

Il‐Gvern jidher li qed jagħżel l‐alternattiva tal‐mina, mingħajr ma jippubblika l‐evalwazzjonijiet li saru dwar il‐ħlasijiet li jistgħu jintalbu għal servizzi alternattivi.

Il‐ħlas se jkun negozjat fl‐aħħar tal‐proċess mal‐kumpanija li jkun għażel il‐Gvern.

Il‐KA jidhrilha li ċ‐ċittadin għandu jkun jaf sew minn qabel kemm ser jintalab iħallas għall‐użu tal‐mina skont il‐volum tat‐traffiku li qed jissemma'.

Il‐KA tisħaq dwar il‐ħtieġa li l‐awtoritajiet jistudjaw bir‐reqqa l‐effetti ambjentali, soċjali u kulturali ta' kull alternattiva.

Dan irid iqis l‐effetti fuq il‐gżejjer tagħna b'mod ġenerali imma fuq kollox fuq il‐komunitajiet ta' nies li għal mijiet ta' snin kienu jgħixu fl‐inħawi ta' fejn hu propost li tiżbokka l‐mina fl‐inħawi tal‐Għerien, l‐Imbordin u l‐Manikata.

Il‐KA mhix konvinta li dan il‐proġett mhux se jservi sabiex jiġġustifika l‐bżonn tar‐riklamazzjoni tal‐art u fl‐istess ħin jgħatti d‐dnubiet tal‐prattiċi mhux sostenibbli fejn jidħol l‐iskart tal‐kostruzzjoni.

Barra minn dan, il‐KA tistaqsi: xi studji serji hemm ippubblikati dwar l‐impatt tal‐mina fuq it‐turiżmu intern?

X'ser ikun l‐impatt li se jkollu l‐proġett fuq is‐sidien tal‐appartamenti turistiċi/farmhouses?

Jekk, skont rapporti li dehru fil‐media, it‐tkabbir ekonomiku f'Għawdex tjieb tant li qabeż lil dak ta' Malta, u dan mingħajr il‐mina, mela x'inhu l‐valur miżjud ta' dan il‐proġett?

Dwar l‐għażla għal aċċessibbiltà aħjar bejn il‐Gżejjer, il‐KA ssostni li fil‐proċess kollu għandu jkun hemm l‐ogħla standards ta' trasparenza, valur għall‐flus, kompetizzjoni ta' vera bejn kull min hu interessat li jidħol għall‐proġett, u, fuq kollox, il‐proġett għandu jkun sostenibbli minn kull lat.

Għalhekk hija terġa' tappella lill‐uffiċjali tal‐Awtorità tal‐Ippjanar, l‐Awtorità għar‐Rizorsi u Ambjent (ERA), l‐Uffiċċju tal‐Focal Point tal‐iStrategic Environment Assessment u Transport Malta biex jiżguraw li d‐Direttivi tal‐Environmental Impact Assessment u tal‐iStrategic Environment Assessment jiġu implimentati b'mod sħiħ.

Fuq kollox, qabel tagħti l‐kunsens tagħha dwar l‐alternattiva magħżula, l‐ERA għandha tesiġi li tkun konvinta li l‐mina hija l‐aħjar għażla għall‐aċċessibbiltà bejn iż‐żewġ Gżejjer minn fost alternattivi oħra.

Fl‐aħħar nett, il‐KA temmen li l‐argument li l‐bini tal‐mina hija wegħda elettorali ma għandux saħħa, għaliex din il‐wegħda kienet saret fl‐assenza tal‐istudji kollha li saru wara (u li sal‐lum għadhom ma ġewx ippubblikati kollha).

Hija tfakkar li l‐ambjent fil‐Gżejjer Maltin ilu jiġi kompromess ħafna f'bosta nħawi minħabba żvilupp bla rażan u żvilupp li ma jħarisx lil hinn mill‐imnieħer ta' "żviluppatur" u li sar f'isem "il‐bilanċ".

L‐impenn li wiegħed il‐Gvern lejn żvilupp sostenibbli għandu jkun rifless f'azzjoni anke fil‐każ tal‐aċċessibbiltà bejn iż‐żewġ gżejjer, billi kull deċiżjoni li tittieħed tkun tassew tmur lil hinn mill‐interessi partikulari li jista' jkun hemm fir‐raġunijiet marbuta magħha.

Mina bejn Malta u Għawdex – l-ebda ġustifikazzjoni fl-assenza ta' studji pubblikati tal-alternattivi għaliha